title: Finlandia (Punkaharju)

text: Finlandian ovat suunnitelleet arkkitehdit Valter ja Ivari Thomé. Finlandia on sekatyylinen ja valkoiseksi maalattu rapattu tiilirakennus. Valmistuessaan Hotelli Finlandiassa oli 29 majoitushuonetta, joissa kaikissa oli kylpyhuone ja parveke, lisäksi rakennuksessa oli 200 hengen ruokasali, sähkövalaistus ja keskuslämmitys. Hotelli Finlandian rakennutti Aktiebolag för international turisttrafik Finlandia (”Osakeyhtiö Kansainvälistä Matkailuliikennettä varten”) vuonna 1912 ostamilleen Kotila-nimisen tilan maille. Kotilan tilasta oli tarkoitus myydä venäläisille huvilapalstoja ennen sen myyntiä Hotelli Finlandian rakentajille. Hotelli Finlandia avattiin 20.7.1914 ja hotellin pitäjänä toimi joensuulainen ravintoloitsija Rudolf Jonsson. Vajaan kymmenen päivän kuluttua hotellin avaamisesta syttyi ensimmäinen maailmansota ja hotelli tyhjeni lähes täysin vieraista.


title: Finlandia (Punkaharju)

text: Vuonna 1918 Finlandiasta tuli sotasairaala, ja vuonna 1927 Finlandian omistajaksi tuli Oy Finlandia-Punkaharju Ab, joka meni konkurssiin 1930-luvun laman vuoksi. Vuonna 1935 Finlandia myytiin pakkohuutokaupassa Suomen valtiolle ja hotelliyrittäjäksi tuli Suomen matkailuyhdistys. Suomen matkailuyhdistys osti itselleen Finlandian kiinteistön vuonna 1936. Talvisodassa Finlandia toimi taas sotasairaalana. Jatkosodan lopulla rakennuksessa toimi 19. sotasairaalan osastoja. Vuodesta 1943 alkaen Finlandia toimi Suomen Aseveljien Liiton kuntoutuskeskuksena. Suomen Matkailuyhdistys myi kiinteistön Matkaravinto Oy:lle vuonna 1967. Vuonna 1969 kiinteistön omistus siirtyi punkaharjulaiselle Alli Anttilaiselle.


title: Finlandia (Punkaharju)

text: Vuonna 1977 Hotelli Finlandian toiminta lopetettiin kannattamattomana rakennuksen huonon kunnon ja asiakaspulan vuoksi. Suomen Valtio osti toistamiseen Finlandian kiinteistön vuonna 1981. Finlandiasta tehtiin sotainvalidien kuntoutussairaala ja se vuokrattiin Punkaharjun Kuntoutussairaalan potilasosastoksi. Kruunupuisto Oy osti kiinteistön vuonna 2005. Finlandiassa toimii nykyisin Kruunupuisto Oy:n ylläpitämä vanhusten Hoitokoti Finlandia.


title: Ollaan vapaita

text: Ollaan vapaita on Oskari Sipolan ohjaama musiikkielokuva, joka sai ensi-iltansa 7. elokuuta 2015. Elokuvan pääosissa näyttelevät Maria Ylipää, Johannes Brotherus, Riku Nieminen, Anu Sinisalo, Pihla Maalismaa sekä Peter Kanerva.


title: Ollaan vapaita

text: Elokuva sai teattereissa 15 257 katsojaa.


title: Ollaan vapaita

text: Elokuvaan ovat tehneet musiikkia Paula Vesala, Lauri Ylönen, Olavi Uusivirta, Terhi Kokkonen, Joel Melasniemi, Kerkko Koskinen, Timo Kiiskinen, Yona, Markus Koskinen, Peppina, Toni Kimpimäki, Jarkko Meretniemi, Matti Pitkänen, Väinö Wallenius, Pepe Johansson, Sanni, Elias Kaskinen, Asa, Super Janne, MGI, Tua Harno, Pyry Nikkilä sekä Niina Koponen. Elokuvaa varten kirjoitettiin 13 uutta musiikkikappaletta. Elokuvan nimi- ja tunnuskappaleen ”Ollaan vapaita” ovat säveltäneet Pyry Nikkilä ja Niina Koponen, joista jälkimmäinen on myös sanoittanut sen. Kappaleen musiikkivideo julkaistiin 10. kesäkuuta 2015.


title: Ollaan vapaita

text: Tuotanto herätti huomiota katkaisemalla Helsingin Mannerheimintien liikenteen kuvauksia varten lauantaina 19. heinäkuuta 2014. Kiasman edustalla kuvatussa kohtauksessa aktivistit vaativat autotonta keskustaa ja parempia pyöräteitä Helsinkiin.


title: Ollaan vapaita

text: Elokuvan budjetti oli 1 380 000 euroa, josta Suomen elokuvasäätiön osuus oli 800 000 euroa.


title: Ollaan vapaita

text: "Ollaan vapaita" kertoo kolmikymppisestä Seljasta (Maria Ylipää), joka on antanut teiniraskautensa tuloksena syntyneen lapsen pois adoptiossa. Myöhemmin 16-vuotiaaksi varttunut poika (Johannes Brotherus) ilmaantuu Seljan ovelle, ja äiti ja poika joutuvat arvioimaan elämänsä uudelleen.


title: Kévin Mayer

text: Kévin Mayer (s. 10. helmikuuta 1992) on ranskalainen moniottelija.


title: Kévin Mayer

text: Mayer voitti kahdeksanottelun alle 18-vuotiaiden maailmanmestaruuden 2009. Hän voitti kymmenottelun alle 20-vuotiaiden maailmanmestaruuden 2010 ja saman ikäluokan Euroopan-mestaruuden 2011. Hän keskeytti kymmenottelun Helsingin EM-kilpailuissa 2012 ja oli viidestoista Lontoon olympialaisissa.


title: Kévin Mayer

text: Mayer saavutti Göteborgin sisäratojen EM-kilpailuissa 2013 hopeaa seitsenottelussa pistein 6297. Moskovan MM-kilpailuissa 2013 hän sijoittui neljänneksi. Zürichin EM-kisoissa 2014 hän oli toinen Ranskan alle 23-vuotiaiden uudella ennätyksellä 8521. Hän saavutti olympiahopeaa Rio de Janeirossa 2016 Ranskan ennätyspisteillä 8834. Hän teki hopeasarjassaan ennätyksensä viidessä kymmenottelun osalajissa. Hän voitti seitsenottelun sisäratojen Euroopan-mestaruuden Belgradissa 2017 euroopanennätyspistein 6479. Hän voitti kymmenottelun maailmanmestaruuden Lontoossa 2017 pistein 8768. Hän voitti Birminghamin MM-hallikilpailuissa 2018 kultaa seitsenottelussa pistein 6348.


title: Kévin Mayer

text: Berliinin EM-kisoissa 2018 hän oli kymmenottelun avauslajissa, 100 metrin juoksussa, nopein ennätysajallaan 10,64 mutta jäi toisessa lajissa, pituushypyssä, ilman tulosta. Runsas viisi viikkoa myöhemmin Talencessa Mayer rikkoi kymmenottelun maailmanennätyksen. Hän otteli 9126 pistettä ja ylitti Ashton Eatonin nimissä olleen ennätyksen 81 pisteellä. Mayerin pistemäärä molempina päivinä oli 4563. Mayerin sarja oli: 100 metriä 10,55 s, pituus 780 cm, kuula 16,00 m, korkeus 205 cm, 400 metriä 48,42 s, 110 metrin aidat 13,75 s, kiekko 50,54 m, seiväs 545 cm, keihäs 71,90 m ja 1 500 metriä 4.36,11. Hän paransi lajiennätyksiään 100 metrillä, pituushypyssä, seiväshypyssä ja keihäänheitossa.


title: Kévin Mayer

text: Lähde: Tilastopaja


title: Better Off Alone (Alice DeeJayn kappale)

text: Better Off Alone on alankomaalaisyhtye Alice DeeJayn kappale. Se julkaistiin heidän Who Needs Guitars Anyway?-debyyttialbumin johdantosinglenä 19. heinäkuuta 1998. Kappale alun perin sanoitettiin ja sen julkaisi kanadalainen levy-yhtiö ISBA Music Entertainment Inc. vuonna 1998, mutta Universal, Republic ja Positiva uudelleenjulkaisivat sen vuonna 1999.


title: Pol Espargaró

text: Pol Espargaró Villà (s. 10. kesäkuuta 1991 Barcelona, Espanja) on espanjalainen ratamoottoripyöräilijä. Nykyisin hän kilpailee MotoGP:n pääluokassa Monster Yamaha Tech 3-tallissa. Espargaró voitti Moto2-luokan maailmanmestaruuden kaudella 2013.


title: Pol Espargaró

text: Hän aloitti MotoGP-uransa vuonna 2006 125-kuutioisissa ja heti ensimmäisessä kisassaan, kotikisassaan Circuit de Catalunyalla Espargaró sijoittui pisteille, kolmanneksitoista. Hänestä tuli kaikkien aikojen nuorin MotoGP:n luokissa pisteitä saanut, vain 15 vuoden ja kahdeksan päivän ikäisenä. Ensimmäisen palkintosijansa 125-kuutioisissa Espargaró saavutti seuraavana vuonna Portugalin GP:ssä, ja ensimmäinen voitto tuli kaudella 2009 Yhdysvaltain osakilpailussa. Kaudella 2009 Espargaró saavutti kaksi voittoa ja oli sarjan neljäs. Kaudella 2010 125-kuutioisissa voittoja tuli kolme kappaletta ja sijoitus oli kolmas 281 pisteellä.


title: Pol Espargaró

text: Seuraavaksi kaudeksi Espargaró siirtyi luokkaa ylemmäs, vuonna 2010 perustettuun Moto2-luokkaan. Ensimmäinen kausi uudessa sarjassa oli hankala ja sijoitus sarjassa oli vasta 13. Espargarón ajettua vain kerran palkintopallille, kolmanneksi Malesian GP:ssä loppukaudesta. Seuraavalla kaudella eli kaudella 2012 Espargaró voitti peräti neljästi ja oli sarjan toinen Marc Márquezin jälkeen. Kaudella 2013 Kalexilla ajanut Espargaró voitti Moto2-sarjan maailmanmestaruuden voitettuaan kaudella kuusi osakilpailua ja kerättyään 265 pistettä, joka oli neljä vähemmän kuin hopeaan päättyneellä kaudella 2012.


title: Pol Espargaró

text: Kaudeksi 2014 Espargaró siirtyi MotoGP:n pääluokkaan ja oli ensimmäisellä kaudellaan sarjan kuudes 136 pisteellään. Paras sijoitus oli Ranskan Grand Prix'n neljäs sija. Hän kilpailee numerolla 44.


title: Kai Kazmirek

text: Kai Kazmirek (s. 28. tammikuuta 1991 Torgau, Itä-Saksa) on saksalainen kymmenottelija. Hän edustaa LG Rhein-Weid-seuraa.


title: Kai Kazmirek

text: Kazmirek saavutti Novi Sadin alle 20-vuotiaiden EM-kilpailuissa 2009 pronssia kymmenottelussa pistein 7639. Saman ikäluokan MM-kilpailuissa Monctonissa 2010 hän oli kuudes. Ostravan alle 23-vuotiaiden EM-kilpailuissa 2011 hän oli niin ikään kuudes. Hän voitti kultaa alle 23-vuotiaiden EM-kisoista 2013 Tampereelta silloisilla ennätyspisteillään 8366.


title: Kai Kazmirek

text: Kazmirek sijoittui 2014 kuudenneksi sekä Sopotin MM-hallikilpailujen seitsenottelussa ennätyspisteillään 6173 että EM-kilpailuissa Zürichissä pistein 8458. Hän oli kuudes myös Pekingin MM-kilpailujen 2015 kymmenottelussa pistein 8448.


title: Kai Kazmirek

text: Kazmirek sijoittui Rio de Janeiron olympialaisissa 2016 kymmenottelussa neljänneksi ennätyspisteillään 8580. Lontoon MM-kilpailuissa 2017 hän saavutti pronssia kerättyään 8488 pistettä.


title: Kai Kazmirek

text: Kazmirek on voittanut Saksan mestaruuden seitsenottelussa 2014 ja 2016 sekä kymmenottelussa 2012.


title: Kronprinzenpalais

text: Kronprinzenpalais (”Kruununprinssinpalatsi”) on Berliinin keskustassa Unter den Linden -puistokadun varrella sijaitseva rakennus. Se sijaitsee osoitteessa Unter den Linden 3, vastapäätä Zeughausia.


title: Kronprinzenpalais

text: Palatsi rakennettiin alkujaan vuosina 1663–1669 kamarisihteeri Martizin asunnoksi. Vuosina 1706–1732 se toimi Berliinin kuvernöörin virka-asuntona. Vuonna 1732 rakennus muutettiin kruununprinssi Fredrikin ja hänen vaimonsa asunnoksi, ja se toimi sen jälkeen kulloisenkin Preussin kruununprinssin asuntona pääkaupungissa. Kuningas Fredrik Vilhelm III asui siellä myös koko hallitsijakautensa, ja tuona aikana rakennus tunnettiin kuninkaallisena palatsina ("Königliches Palais"). Lisää suuria muutoksia toteutettiin 1856–1857 Heinrich Strackin suunnitelmien pohjalta. Rakennus palveli kruununprinssin asuntona aina monarkian lakkauttamiseen vuonna 1918 saakka. Seuraavana vuonna se luovutettiin Berliinin kansallisgallerian käyttöön ja sinne sijoitettiin kansallisgallerian modernin taiteen osasto.


title: Kronprinzenpalais

text: Alkuperäinen rakennus tuhoutui toisessa maailmansodassa. Se jälleenrakennettiin vuosina 1968–1970. Sisätiloista tehtiin modernit. Rakennus toimi sen jälkeen Itä-Saksan valtion vierastalona. Saksojen yhdistymissopimus allekirjoitettiin tässä rakennuksessa vuonna 1990. Nykyään Kronprinzenpalaisissa järjestetään näyttelyitä ja teatteriesityksiä.


title: Kronprinzenpalais

text: Vuosina 1810–1811 rakennettu kulkusilta yhdistää Kronprinzenpalaisin vieraiseen Prinzessinenpalaisiin.


title: Pohjois-Borneo

text: Pohjois-Borneo oli Borneon saarella sijainnut brittiläisen protektoraatin alainen valtio, jota hallitsi Pohjois-Borneon kauppakomppania vuosina 1882–1941. Toisen maailmansodan jälkeen Pohjois-Borneosta tehtiin brittiläinen kruununsiirtomaa. Vuonna 1963 Pohjois-Borneo liittyi Malaijan liittovaltioon yhdessä Sarawakin ja Singaporen kanssa, jolloin syntyi nykyinen Malesian valtio. Nykyisin Pohjois-Borneon alueella sijaitsee Malesian osavaltio Sabah.


title: Pohjois-Borneo

text: Pohjois-Borneo muodostettiin 1880-luvulla, kun Malakan niemimaata hallinneet brittiläiset pelkäsivät muiden siirtomaavaltojen, eritoten Saksan keisarikunnan vaikutusvallan kasvua Malaijien saaristossa. 1880-luvulla Pohjois-Borneon aluetta hallitsivat Brunein ja Sulun sulttaanikunnat. Britit pyrkivät ottamaan alueen Pohjois-Borneon kauppakomppanian haltuun, jotta muut siirtomaavallat eivät pääsisi hyötymään alueesta. Pohjois-Borneon kauppakomppania neuvotteli alueluovutuksista Brunein ja Sulun sulttaanien kanssa, ja vuonna 1881 se sai määräysvallan alueella, josta muodostettiin Pohjois-Borneo.


title: Pohjois-Borneo

text: Kauppakomppania sai Britannian valtiolta oikeudet kauppamonopoliin alueella, vastineeksi siitä että se piti yllä lakia ja järjestystä alueella. Yhtiö joutui taloudellisiin vaikeuksiin, sillä maahan piti tuoda riisiä kalliilla hinnalla ulkomailta. Talous kasvoi 1900-luvun alussa, kun tupakanvienti kasvoi. Lisäksi alueen väestö ei hyväksynyt ulkomaalaisten valtaa. Naapurimaassa Sarawakissa levottomuuksia ei ollut, sillä Sarawakia hallinnut Brooken dynastia, otti alueen hallintaan alkuperäisväestöä. Kun brittiläiset yrittivät toimeenpanna verotusta Pohjois-Borneolla maassa alkoi kansannousu, jota johti Mat Salleh. Kauppakomppania yritti tukahduttaa kapinaa ja nimitti Mat Sallehin alueelliseksi päälliköksi, mutta Britannian hallitus ei hyväksynyt järjestelyä ja kapinallisten nujertamiseksi lähetettiin retkikunta. Kapinassa Mat Salleh sai surmansa vuonna 1900. Häntä pidetään yhtenä Sabahin kansallissankareista. Mat Sallehin kuoleman jälkeen Pohjois-Borneolla syntyi uusia kapinoita 1910-luvulla. Kapinat johtivat brittien liennytyspolitiikkaan, jossa alkuperäisväestöä otettiin mukaan päätöksentekoon 1920- ja 1930-luvuilla.


title: Pohjois-Borneo

text: Toisen maailmansodan jälkeen Britannia pyrki eroon Kaakkois-Aasian siirtomaistaan. Vuonna 1957 Malaijan liittovaltio itsenäistyi Britanniasta ja vuonna 1963 Borneolla sijainneet Sarawak ja Pohjois-Borneo liittyivät Malaijaan, jolloin muodostettiin Malesian liittovaltio. Pohjois-Borneosta tuli Malesian osavaltio Sabah.


title: Michael Bingham

text: Michael Bingham (s. 13. huhtikuuta 1986 Sylva, Yhdysvallat) on Yhdysvalloissa syntynyt brittiläinen pikajuoksija. Binghamin ennätys 200 metrin juoksussa on vuonna 2009 juostu 20,75 ja 400 metrillä samana vuonna juostu 44,74. Hän on 183 senttimetriä pitkä, painaa 75 kiloa.


title: Michael Bingham

text: Bingham sijoittui 400 metrin juoksussa Berliinin MM-kisoissa 2009 seitsemänneksi, Barcelonan EM-kisoissa 2010 hopealle ja Göteborgin sisäratojen EM-kisoissa 2013 viidenneksi.


title: Michael Bingham

text: Britannian 4×400 metrin viestijoukkueessa hän saavutti olympiapronssia Pekingissä 2008, MM-hopeaa Berliinissä 2009 ja MM-pronssia Moskovassa 2013, MM-hallihopeaa Istanbulissa 2012 ja Sopotissa 2014, EM-kultaa Zürichissä 2014 ja EM-hopeaa Barcelonassa 2010 ja Helsingissä 2012 sekä EM-hallikultaa Göteborgissa 2013. Vuoden 2014 Kansainyhteisön kisoista hän saavutti viestissä kultaa Englannin joukkueessa. Pekingin olympialaisten ja Moskovan MM-kisojen viestisijoitukset paranivat jälkikäteen kun edelle sijoittunut Venäjän joukkue hylättiin dopingin takia. Pekingin olympiamitalinsa joukkueessa juosseet Andrew Steele, Robert Tobin, Bingham ja Martyn Rooney saivat heinäkuussa 2017.


title: Millerit (televisiosarja)

text: Millerit () on yhdysvaltalainen tilannekomediasarja, jonka ensimmäinen jakso esitettiin CBS:llä 3. lokakuuta 2013. Sarjan pääosassa on Will Arnettin esittämä uutistoimittaja Nathan Miller, joka kertoo vanhemmilleen eronneensa vaimostaan. Tilanteet mutkistuvat koko perheessä, kun myös vanhemmat päättävät erota ja muuttavat lastensa luo.


title: Millerit (televisiosarja)

text: Suomessa sarjan ensimmäinen jakso esitettiin MTV3:lla 9. elokuuta 2014.


title: Millerit (televisiosarja)

text: Sarjan pääosassa on uutistoimittaja Nathan Miller, joka on eronnut vaimostaan Janicesta. Hän pyrkii salaamaan eroa vanhemmiltaan, mutta he saavat asian selville ja Nathanin innoittamana myös he päättävät erota. Nathanin äiti muuttaa asumaan poikansa luo, ja Nathanin isä muuttaa tyttärensä, Nathanin siskon Debbien, luo.


title: Tom Dumoulin

text: Tom Dumoulin (s. 11. marraskuuta 1990 Maastricht) on alankomaalainen maantiepyöräilijä ja Italian ympäriajon voittaja. Hän aloitti ammattilaisuransa Giant-Shimano -tallissa 2012, ja edustaa edelleen samaa joukkuetta, nykyiseltä nimeltään Team Sunweb. Hän on parhaimmillaan etappikilpailuissa ja aika-ajoissa.


title: Tom Dumoulin

text: Dumoulin sai Ponferradan MM-kilpailuissa 2014 pronssia aika-ajossa. Espanjan ympäriajossa 2015 hän voitti Benitachelliin päättyneen yhdeksännen etapin sekä 17. etapin aika-ajon Burgosissa. Hän johti kokonaiskilpailua etappien 5, 9, 10 ja 17–19 jälkeen. Toiseksi viimeisellä, 20. etapilla hän putosi kokonaiskilpailussa lopulliselle sijalleen kuudenneksi.


title: Tom Dumoulin

text: Italian ympäriajossa 2016 Dumoulin voitti avausetappina ajetun aika-ajon 0,01 sekunnin erolla Primož Rogličiin. Hän johti kokonaiskilpailua etappien 1, 2 ja 4–7 jälkeen. Saman vuoden Ranskan ympäriajossa hän voitti Andorraan päättyneen yhdeksännen etapin ja aika-ajona ajetun 13. etapin.


title: Tom Dumoulin

text: Kesäolympialaisten 2016 aika-ajossa Dumoulin sai hopeaa. Hän voitti Italian ympäriajossa 2017 kymmenentenä etappina ajetun aika-ajon siirtyen samalla kokonaiskilpailun johtoon. Hän lisäsi johtoaan voitettuaan Santuario di Oropalle päättyneen 14. etapin. Hän menetti 16. etapilla johdostaan yli kaksi minuuttia jouduttuaan käymään vatsavaivojen vuoksi tien sivussa. Hän menetti kokonaisjohtonsa 19. etapin jälkeen. Ennen viimeistä etappia hän oli neljäntenä 53 sekuntia kilpailua johtaneesta Nairo Quintanasta jääneenä. Hän nousi kuitenkin kilpailun voittoon oltuaan vajaan 30 kilometrin aika-ajo-osuudella toiseksi nopein. Hän voitti kokonaiskilpailun 31 sekunnin erolla Quintanaan.


title: Tom Dumoulin

text: Dumoulin voitti Bergenin MM-kilpailuissa 2017 kultaa sekä joukkueaika-ajossa että henkilökohtaisessa aika-ajossa, jonka hän voitti 57 sekunnin erolla Primož Rogličiin. Italian ympäriajossa 2018 hän voitti kilpailun avanneen aika-ajoetapin Jerusalemissa. Kokonaiskilpailussa hän sijoittui toiseksi 46 sekunnin erolla Chris Froomeen. Saman vuoden Ranskan ympäriajossa hän voitti aika-ajoetapin ja sijoittui kokonaiskilpailussa toiseksi minuutin ja 51 sekuntia Geraint Thomasille hävinneenä. Innsbruckin MM-kilpailuissa 2018 hän saavutti hopeaa sekä henkilökohtaisessa että joukkueaika-ajossa.


title: Tom Dumoulin

text: Lähteet: Pro Cycling Stats, Cycling Archives, Cyclingbase


title: Malcolm Lowry

text: Malcolm Lowry (28. heinäkuuta 1909 New Brighton, Merseyside, Englanti – 27. heinäkuuta 1957 Ripe, East Sussex, Englanti) oli brittiläinen kirjailija. Hänen tunnetuimpia teoksiaan on "Tulivuoren juurella" vuodelta 1947, jonka Modern Library valitsi vuonna 1998 1900-luvun 11. parhaaksi englanninkieliseksi romaaniksi. Teos on myös Le Monden listalla Vuosisadan 100 kirjaa. Hän oli modernisti, ja hänen merkittävin teoksensa on mestariteos "Tulivuoren juurella" (1947).


title: Malcolm Lowry

text: Lowry sai valmiiksi ja julkaisi elinaikanaan ainoastaan teokset "Ultramarine" (1933) ja "Tulivuoren juurella" (1947). Tarinakokoelma "Hear Us O Lord from Heaven Thy Dwelling Place" julkaistiin postuumisti 1961.


title: Malcolm Lowry

text: Teos "Tulivuoren juurella" perustui paljolti Lowryn omiin kokemuksiin ulkomailla ja hänen omaan alkoholismiinsa. Sen perusteella John Huston ohjasi vuonna 1984 ensi-iltansa saaneen samannimisen elokuvan.


title: Altes Palais

text: Altes Palais (”Vanha palatsi”) on rakennus Berliinin keskustassa, Unter den Linden -puistokadun varrella. Se sijaitsee osoitteessa Unter den Linden 9, Bebelplatzin kulmalla, Alte Bibliothekin vieressä.


title: Altes Palais

text: Palatsi rakennettiin 1834–1837 arkkitehti Carl Ferdinand Langhansin suunnitelmien pohjalta Preussin kruununprinssin, tulevan kuningas Vilhelm I:n asunnoksi. Vilhelm asui palatsissaan koko loppuikänsä, hallitsijakautensa mukaan lukien, kaikkiaan yli 50 vuotta. Berliiniläiset saattoivat nähdä keisarin päivittäin samalla kellonlyömällä, kun hän ilmestyi toisen kerroksen kulmahuoneen ikkunaan seuraamaan vinottain kadun vastakkaisella puolella sijainneen Neue Wachen edessä suoritettua vahdinvaihtoa. Vilhelmin asuntona toimineet huoneet muutettiin vuonna 1926 museokäyttöön. Rakennus tuhoutui toisessa maailmansodassa vuonna 1943. Se rakennettiin uudelleen vuosina 1963–1964. Nykyään se on Humboldt-yliopiston laitosten käytössä.


title: Altes Palais

text: Suoraan Altes Palaisin edessä Unter den Lindenillä sijaitsee Fredrik Suuren ratsastajapatsas.


title: Skotlannin väestö

text: Skotlannin väestö muodostuu 5 327 700 asukkaasta. Maan suurimmat kaupungit ovat Glasgow ja Edinburgh. Väestön kokonaismäärä on pysynyt suhteellisen vakaana 1900-luvun puolivälistä lähtien. Vuonna 1974 väkiluku oli 5,24 miljoonaa, mistä se laski vuoden 2002 5,05 miljoonaan. Tämän jälkeen se lähti taas nousemaan erityisesti positiivisen nettomuuton ansiosta.


title: Skotlannin väestö

text: Skotlantilaisista skoteiksi itsensä määrittelee 62 prosenttia aikuisväestöstä. Skotlannissa syntyneitä asukkaista on 83 prosenttia, kun muualla Britanniassa syntyneitä on 10 prosenttia. Vähemmistöjen määrä on tuplaantunut 2000-luvun alussa; suurin vähemmistöryhmä oli puolalaiset. Kansalliseen Skotlannin kirkkoon kuului 32,4 prosenttia väestöstä. Uskonnottomien määrä oli 36,7 prosenttia.


title: Skotlannin väestö

text: Skotlannin terveystilanne on Länsi-Euroopan heikoin. Elinajanodote on noussut ja kuolleisuus laskenut, mutta ei yhtä nopeasti kuin muissa länsieurooppalaisissa valtioissa. Vuonna 2010 elinajanodote miehillä oli 76,1 ja naisilla 80,6 vuotta.


title: Skotlannin väestö

text: National Records of Scotlandin arvion mukaan Skotlannissa oli vuoden 2013 puolivälissä 5 327 700 asukasta, eli enemmän kuin koskaan aiemmin. Vuoden 2011 väestönlaskun perusteella Skotlannin suurimmat kaupungit olivat Glasgow (590 507 asukasta), Edinburgh (459 366 asukasta), Aberdeen (195 021 asukasta), Dundee (147 285 asukasta) ja Paisley (76 834 asukasta).


title: Skotlannin väestö

text: Skotlannin asukasluku on pysynyt melko vakaana 1960-luvulta lähtien. Vuonna 1974 asukasluku oli ennätyksellinen 5,24 miljoonaa, mutta sitten määrä rupesi laskemaan. Asukasluku oli vuonna 2002 laskenut 5,05 miljoonaan ja lähti sen jälkeen taas nousemaan. 2000-luvulla tapahtunut asukasluvun kasvu johtuu erityisesti positiivisesta nettomuutosta; lisäksi syntyneitä on ollut kuolleita enemmän. Skotlantiin muutti heinäkuun 2011 ja kesäkuun 2012 välisenä aikana 12 700 ihmistä enemmän kuin sieltä muutti pois. Muista Britannian osista Skotlanti sai muuton ansiosta 3 000 uutta asukasta ja muualta maailmasta 9 700. Samassa ajassa syntyneitä oli 4 223 enemmän kuin kuolleita.


title: Skotlannin väestö

text: Skotlannin väestöpyramidi on muuttunut selvästi 1900-luvulla. Ikärakenne oli vielä vuoden 1911 väestönlaskennan perusteella pyramidin mallinen, mutta seuraavan vuosisadan aikana ikärakenne on selvästi tasoittunut. Vuoden 2012 väestöpyramidissa on selvästi kolme kohoumaa. Noin 65-vuotiaiden ja 40–50-vuotiaiden korkea määrä selittyy vuoden 1947 ja 1960-luvun suurilla ikäluokilla. Pienempi kohouma on 20–30-vuotiaiden kohdalla, mikä johtuu erillisen suuren ikäluokan heijastevaikutuksesta.


title: Skotlannin väestö

text: Vuoden 2011 väestönlaskennan mukaan Skotlannin asukkaista 83 prosenttia on syntynyt Skotlannissa, 9 prosenttia Englannissa, 0,7 prosenttia Pohjois-Irlannissa ja 0,3 prosenttia Walesissa. Niistä seitsemästä prosentista, jotka eivät ole syntyneet Britanniassa, 15 prosenttia on syntynyt Puolassa ja 6 prosenttia Intiassa ja Irlannissa.


title: Skotlannin väestö

text:
Skotiksi itsensä määrittelee 62 prosenttia Skotlannin aikuisväestöstä ja 18 prosenttia sekä skotiksi että englantilaiseksi.
Skotlannin asukkaista neljä prosenttia kuuluu johonkin vähemmistöön. Määrä on kymmenessä vuodessa noussut kaksi prosenttiyksikköä. Vuonna 2001 hieman yli 100 000 asukasta kuului vähemmistöihin, kun vuonna 2011 vähemmistöihin kuului jo yli 200 000 asukasta. Suurin yksittäinen vähemmistöryhmä oli puolalaiset, joita asui Skotlannissa 61 000 ihmistä. Muita suuria ryhmiä olivat irlantilaiset (54 000 asukasta), pakistanilaiset (49 000 asukasta), kiinalaiset (34 000 asukasta), intialaiset (33 000 asukasta) ja afrikkalaiset (30 000 asukasta).


title: Skotlannin väestö

text: Skotlannin kansallisena kirkkona toimii reformoitu Skotlannin kirkko ("Church of Scotland"). Se ei ole valtionhallinnon alaisuudessa eikä samaan tapaan valtionkirkon asemassa kuten Englannissa Englannin kirkko. Yhdistyneen kuningaskunnan parlamentti julisti sen itsenäiseksi vuonna 1921 ("Church of Scotland Act 1921"), mikä sovitti vuosisatoja jatkuneet ristiriidat valtionhallinnon ja kirkon välillä.


title: Skotlannin väestö

text: 1560-luvulla alkanut John Knoxin johtama Skotlannin reformaatio oli vahvasti kalvinistinen ja kirkko noudattikin kalvinismin oppeja läpi 1600- ja 1700-lukujen kontrolloiden vahvasti kansan moraalia. Kirkon vaikutus Skotlannin kulttuurin kehitykseen varhaismodernilla aikakaudella on kiistaton. Muita protestanttisia uskontokuntia ovat Skotlannin vapaakirkko, joka pitäytyi kalvinismin konservatiivisissa opeissa, Skotlannin episkopaalinen kirkko, joka kuuluu osana anglikaaniseen seurakuntaan, sekä metodistikirkko ja kongregationaalinen kirkko.


title: Skotlannin väestö

text: Roomalais-katolisuus säilyi Skotlannissa reformaatiosta ja 1500-luvulta 1700-luvun lopulle jatkuneesta vahvasta painostuksesta huolimatta, etenkin Uist- ja Barra-saarilla. 1800-luvulla sitä vahvisti entisestään etenkin Länsi-Skotlantiin muuttaneet irlantilaiset siirtolaiset. Muuttoliike jatkui 1900-luvulla, jolloin maahan saapui katolisia myös Italiasta ja Puolasta. Skotlanti (erityisesti Central Beltin alue Glasgow'n ympärillä) on kärsinyt uskontokuntien välisistä ongelmista, esimerkiksi jalkapallossa. Tämä ilmenee siitä, että Glasgow'n joukkueista Celtic FC on perinteisesti ollut katolisten suosiossa ja Rangers FC puolestaan protestanttien, mikä on aiheuttanut mellakoita.


title: Skotlannin väestö

text: Vuonna 2011 tehdyssä tutkimuksessa suurin vakaumusryhmä oli uskonnottomat 36,7% väestöosuudella. Reformoituun Skotlannin kirkkoon kuului 32,4% väestöstä. Roomalais-katolisia oli 15,9%. Muita kristittyjä oli 5,5%. Islamia kannatti 1,4%. Hinduja 0,3%. Buddhalaisia 0,2%. Sikhejä 0,2%. Juutalaisia 0,1%. Muita uskontoja 0,3%. Kantansa kertomatta jätti 7,0% väestöstä.


title: Skotlannin väestö

text: Skotlantilaisten terveys on keskimäärin huonompaa kuin Britannian ja useimpien EU-maiden väestön. Maan terveystilanne on kehittynyt 1900- ja 2000-luvuilla, mutta ei yhtä nopeasti kuin monissa muissa läntisen Euroopan maissa.


title: Skotlannin väestö

text: Elinajanodote on noussut 1900-luvun lopulla ja 2000-luvun alussa, mutta se on silti pienempi kuin Britanniassa keskimäärin. Vielä vuonna 1981 elinajanodote miehillä oli 69,1 vuotta ja naisilla 75,3 vuotta, mutta vuonna 2010 elinajanodote miehillä oli 76,1 ja naisilla 80,6 vuotta. Elinajanodotteessa on selviä eroja Skotlannin sisällä. Lyhin elinajanodote on Glasgow’ssa, missä se miehillä on 71,6 ja naisilla 78 vuotta. Suurimmillaan se on Itä-Dunbartonshiressa, missä miesten elinajanodote on 79,4 ja naisten 82,7 vuotta. Maaseudun miehet elävät keskimäärin 3,5 vuotta pidempään kuin kaupunkilaiset ja naiset 2 vuotta pidempään.


title: Skotlannin väestö

text: Kuolleisuus on laskenut Skotlannissa 1960-luvun jälkeen, kuten on muissakin läntisen Euroopan maissa. Lapsikuolleisuus on Skotlannissa eurooppalaista keskitasoa, mutta työikäisten kuolleisuus on ollut 1970-luvulta lähtien läntisen Euroopan korkeinta.


title: Skotlannin väestö

text: Yli puolet skotlantilaisten kuolemista aiheutuvat syövistä, sepelvaltimotaudista ja aivoverenkiertohäiriöstä. Vuosittain kuolevien ihmisten määrä on Skotlannissa laskenut 1980-luvun alusta, ja sepelvaltimotaudin osuus muuttunut 29 prosentista 14 prosenttiin ja aivoverenkiertohäiriön osuus 14 prosentista 8 prosenttiin. Syöpäkuolemien määrä on kuitenkin kasvanut 14 prosenttia, ja samalla niiden osuus kaikista kuolemista on noussut 22 prosentista 29 prosenttiin.


title: Skotlannin väestö

text: Syöpäsairauksien osuudet vaihtelevat, ja esimerkiksi ruokatorvensyöpäkuolleisuus on läntisen Euroopan suurinta. Keuhkosyöpään, paksusuolen syöpään ja rintasyöpään kuolleiden määrä on laskussa, mutta niissäkin määrä on läntisen Euroopan suurimpia. Yksi syy Skotlannin ja muun Britannian kuolleisuuden erolle johtuu sepelvaltimotaudista, jonka miesten kuolleisuus oli 16 ja naisten kuolleisuus 19 prosenttia korkeampia kuin muualla Britanniassa. Kuolleisuus kroonisiin maksasairauksiin on ollut selvässä nousussa 1990-luvun jälkeen, ja esimerkiksi kuolleisuus maksakirroosiin on 2,5 kertaa suurempi kuin Englannissa.


title: Skotlannin väestö

text: Skotlannissa on nykyisin viisitoista yliopistoa, joissa voi opiskella niin kandidaatin-, maisterin- kuin tohtorintutkinnonkin tasolla. Näistä vanhin on St Andrewsin yliopisto (perustettu 1413) ja uusin University of the Highlands and Islands, joka saavutti yliopistostatuksen vuonna 2011. Kandidaatintutkinto Skotlannissa kestää neljä vuotta, ja sen lukukausimaksuihin (n. 1 820 ₤ vuonna 2013–14) voivat skotlantilaiset sekä EU-maiden asukkaat hakea rahoitusta Skotlannin hallitukselta SAAS:n (Student Awards Agency for Scotland) kautta.


title: Skotlannin väestö

text: Muita Skotlannissa sijaitsevia yliopistoja ovat Glasgow'n yliopisto (Glasgow), Aberdeenin yliopisto (Aberdeen), Edinburghin yliopisto (Edinburgh), University of Strathclyde (Glasgow), Heriott-Watt University (Edinburgh), Dundeen yliopisto, Stirlingin yliopisto, Napier University (Edinburgh), Robert Gordonin yliopisto (Aberdeen), University of the West of Scotland (Paisley), Glasgow Caledonian University, University of Abertay Dundee ja Queen Margaret University (Musselburgh). Näistä etenkin vanhemmat yliopistot opettavat pääasiassa perinteisiä aineita, kuten luonnontieteitä, kieliä sekä valtiotieteitä, kun taas "uudet yliopistot", jotka ovat saaneet yliopistostatuksen 1990-luvulla, usein opettavat myös keskitetympiä aloja, kuten viestintää, fysioterapiaa ja farmasiaa.


title: Ken Breitenbach

text: Ken Breitenbach (s. 9. tammikuuta 1955 Welland, Kanada) on uransa lopettanut kanadalainen jääkiekkopuolustaja. Hänen varattiin vuoden 1975 NHL-varaustilaisuudessa toisella kierroksella Buffalo Sabresiin. NHL-uransa aikana Breitenbach teki 68 ottelussa yhden maalin ja antoi 13 maaliin johtanutta syöttöä.


title: Bernhard Severin Ingemann

text: Bernhard Severin Ingemann (28. toukokuuta 1789 Torkilstrup, Falster, Tanska – 24. helmikuuta 1862 Sorø) oli tanskalainen kirjailija ja runoilija.


title: Bernhard Severin Ingemann

text: Ingemann on Suomessakin tunnetun hengellisen laulun ”Maa on niin kaunis” sanoittaja. Suomenkieliset sanat on tehnyt Hilja Haahti vuonna 1903. Ingemannin ystävä pappi Fenger pyysi, että tämä sepittäisi uudet sanat lauluun, jonka sävelmä on lähtöisin sleesialaisesta kansanlaulujen kokoelmasta.


title: Bernhard Severin Ingemann

text: Virsi on Suomessa, Tanskassa ja Norjassa jouluvirsi, mutta Ruotsissa se on virsikirjan osastossa Pyhiinvaellus.


title: Rob Conn

text: Robert Phillip Conn (s. 3. syyskuuta 1968 Calgary, Kanada) on entinen kanadalainen jääkiekkoilija. NHL-uransa aikana hän pelasi laitahyökkääjänä Chicago Blackhawksissa sekä Buffalo Sabresissä. Conn pelasi 30 NHL-ottelua tehoin 2+5. Vuonna 1994 hän voitti Calder Cupin pelaten Albany River Ratsin joukkueessa ja vuonna 1996 uudestaan Rochester Americansissä.


title: Jukka Suikki

text: Jukka Suikki (s. 17. kesäkuuta 1974 Lappeenranta) on suomalainen uransa lopettanut jalkapalloilija, pelipaikaltaan hyökkääjä.


title: Jukka Suikki

text: Suikki pelasi Veikkausliigaa FC Hämeenlinnassa, FF Jarossa ja Tampere Unitedissa vuosina 2002–2005 yhteensä 70 ottelua, joissa hän teki 14 maalia. Kaudella 2005 hän voitti TamU:ssa SM-pronssia. Suikin ensimmäinen ottelu liigatasolla oli 28. huhtikuuta 2002 pelattu AC Allianssi–FC Hämeenlinna, joka päättyi 2–1. Ensimmäisen liigamaalinsa hän teki 6. kesäkuuta 2002, kun Hämeenlinna voitti kotonaan FC Jazzin 3–0.


title: Jukka Suikki

text: Suikki edusti myös Lahden Reipasta, IF Gnistania, AC Vantaata, Tampereen Pallo-Veikkoja ja Tampereen Ilvestä.


title: Jackie Wright

text: John "Jackie" Wright (1905 Belfast – tammikuussa 1989 Belfast) oli pohjoisirlantilainen koomikko joka kuului 15 vuoden ajan Benny Hillin televisioshown vakioesiintyjiin. Jackie Wright oli se pienikokoinen (pituus noin 150 cm) pohjoisirlannin murretta puhuva kaljupäinen vanha mies jota Benny Hill monissa kohtauksissa taputteli päähän. Hänet tunnettiin myös lempinimillä Little Jackie ja Uncle Jackie.


title: Jackie Wright

text: 12-lapsisen perheen vanhimpana lapsena syntynyt Jackie Wright työskenteli aluksi autonkorien kokoonpanijana muun muassa Yhdysvalloissa Cadillacin tehtailla. Suuren lamakauden alettua Wright palasi Belfastiin ja siirtyi sitten viihdyttäjäksi. Hän työskenteli ensin muusikkona ja sitten myöhemmin avustavana koomikkona.


title: Jackie Wright

text: Wright aloitti televisioesiintymiset 1960-luvulla kun Benny Hill löysi hänet ja otti hänet vuonna 1968 mukaan tv-ohjelmaansa. Jackie oli mukana Benny Hillin ohjelmissa aina vuoteen 1983 saakka jolloin hän joutui vetäytymään syrjään heikentyneen terveytensä takia. Wright saavutti suosiota myös Yhdysvalloissa kun siellä alettiin 1970-luvun lopulla esittää Benny Hillin tv-ohjelmien nauhoituksia. Viimeiset vuotensa Jackie Wright vietti kotikaupungissaan Belfastissa jossa hän myös kuoli 83-vuotiaana tammikuussa 1989.


title: Pasilan kaatopaikka

text: Pasilan kaatopaikka oli Helsingin Ilmalassa, nykyisen Ilmalan varikon paikalla vuosina 1949–1963 toiminut Helsingin kaupungin pääkaatopaikka. Ennen vuotta 1949 se toimi Valtion rautateiden kaatopaikkana. Se oli yksi ”kolmesta suuresta”. Kaksi muuta olivat Ison-Huopalahden kaatopaikka ja Vuosaaren kaatopaikka. Alueelle vietiin talousjätettä ja teollisuusjätettä, eikä siellä ollut valvontaa.


title: Pasilan kaatopaikka

text: 1930-luvulla Pasilan suoalueella oli armeijan ampumarata ja alueen eteläosassa Turun radan kupeessa sijaitsi armeijan sikalarakennus.


title: Pasilan kaatopaikka

text: VR käytti Pasilan kaatopaikkaansa hävittämällä käytettyjä ratapölkkyjä siellä. Ne hävitettiin upottamalla suohon.


title: Pasilan kaatopaikka

text:
Helsinki otti tämän kaatopaikan käyttöön vuonna 1949. Aluksi aluetta
täytettiin idästä, sitten edettiin kohti länttä. Kaatopaikkapaloja sattui useita, ja joskus jopa uusien jätteiden alla olleet ratapölkyt syttyivät tuleen. Jätettä arvioidaan tuodun alueelle n. 9 miljoonaa kuutiometriä. Alueen laajuus oli 40 hehtaaria.


title: Pasilan kaatopaikka

text: Pasilan kaatopaikan käyttö loppui vuonna 1963, kun rautatieviranomaiset ilmoittivat kaupungille loppuvuodesta 1963, että Pasilan kaatopaikka-aluetta koskeva sopimus irtisanotaan päättyväksi seuraavan vuoden vaihteessa. Tässä vaiheessa kaupungin jätteitä käsittelivät lisäksi ainoastaan Talin kompostoimislaitos ja Kyläsaaren jätteenpolttolaitos, jotka kykenivät hävittämään 45 % kaupungin jätteistä. Näihin aikoihin Pasilan kaatopaikan korvaajaksi tuli Ison-Huopalahden kaatopaikka.


title: Pasilan kaatopaikka

text: Pasilassa taas kaatopaikan alueelle levitettiin maamassoja ja se tasoitettiin hiekkakentäksi. Kenttä sai tasaantua useita vuosia ennen kuin sen rakennustyöt aloitettiin. Ensimmäiseksi alueelle rakennettiin työmaaraide lokakuussa 1968, joka erkani rantaradasta vähän ennen Ilmalan rautatieasemaa. Vuonna 1970 otettiin käyttöön sähkömoottorijunahalli A1. Sittemmin henkilöjunien varikko tuli kokonaisuudessaan sijaitsemaan Ilmalassa.


title: Pasilan kaatopaikka

text: Ilmalan varikon ongelmaksi on useasti muodostunut soinen maaperä sekä entinen kaatopaikka-alue, jolle se on rakennettu. Rakentamisen yhteydessä alueelle tuotiin Hakkilan sorakuopalta suuria määriä soraa. Alueelle rakennetut rakennukset on paalutettu normaalia syvemmälle ja paaluja on koko varikon alla yhteensä noin 250 kilometriä. Myöhemmin varikkoalue vajosi täyttömaan alla olevan orgaanisten jätteiden hajotessa ja maan tiivistyessä. Pahimmillaan vajoaminen on ollut jopa 2 metriä 30 vuodessa. Maan vajoaminen jatkuu yhä, mutta huomattavasti hitaammin kuin aikaisemmin.


title: Pasilan kaatopaikka

text: Myöhemmin alueen länsilaidalle nousi myös Postin ja Pohjolan Liikenteen toimitiloja. Sortumat ovat kuitenkin aiheuttaneet alueella ongelmia, ja 2000-luvulla on tehty suurkorjauksia alueelle syntyneiden kuoppien sekä painuneiden raiteiden vuoksi. Helsingin kaupunki arvioi, ettei alue aiheuta sille merkittäviä kunnostuskustannuksia.


title: Pasilan kaatopaikka

text: Alue on nykyään teollisuusalueen kaltaisessa käytössä, eikä kaatopaikkaa enää voi havaita maastossa. Jätteet ovat täysin maatuneet.


title: Pasilan kaatopaikka

text:
Vaikka kaupunki on arvioinut, ettei alue aiheuta sille merkittäviä kunnostuskustannuksia, on toisaalta todettu, että
Entisen kaatopaikan alueella on aiemmin sijainnut Huopalahden järvi. Sen vedet laskivat Kumpulanpuroon ja edelleen Vanhankaupunginselälle. Aiemmin Pohjois-Pasilan alueen sadevedet johdettiin jäteveden puhdistuslaitokseen, mutta toukokuusta 2011 lähtien ne on saanut laskea Kumpulanpuroon. Ongelmia aiheutuu siitä, että puro tulvii ajoittain ja silloin vesiä päätyy Vallilan siirtolapuutarhaan. Kumpulan Isonniityn alueelle on ryhdytty rakentamaan hulevesipuistoa, ja siksi alueen ”oleskelu-, leikki- ja peliviheriö on nyt muisto vain”. Lupaa tähän hakivat Liikennevirasto ja VR. Luvan myönsi Etelä-Suomen aluehallintovirasto.


title: Pasilan kaatopaikka

text: Etelä-Suomen aluehallintovirasto on vuoden 2012 lopussa antanut luvan alueen kunnostamiseen. Kunnostaminen toteutetaan pilaantuneen maaperän massanvaihdolla, jätetäytön osittaisella poistamisella ja eristämällä. Kunnostettavan alueen omistavat Helsingin kaupunki ja Posti Group Oyj. Kunnostus tullaan toteuttamaan vaiheittain rakentamisen yhteydessä noin vuosina 2012–2022.


title: Lustgarten

text: Lustgarten on puistomainen aukio Berliinin historiallisessa keskustassa Spreeinselin saarella. Sen vierellä sijaitsevat Berliinin tuomiokirkko ja Altes Museum. Lustgartenia erottaa viereisestä Schlossplatz-aukiosta Karl-Liebknecht-Strasse-katu.


title: Lustgarten

text:
Lustgarten oli alkujaan Berliinin kaupunkilinnan keittiöpuutarha. Se luotiin vaaliruhtinas Juhana Yrjön määräyksellä vuonna 1573 kuivaamalla paikalla sijainnut suo. Puutarha pääsi villiintymään kolmikymmenvuotisen sodan aikana, ja vuonna 1646 hovipuutarhuri Michael Hanf muutti sen hollantilaistyyliseksi muotopuutarhaksi. Myöhemmin puutarhaan sijoitettiin suihkulähteitä, patsaita, lintuhäkkejä ja muita huvituksia, ja se avattiin yleisölle. Kuningas Fredrik Vilhelm I muutatti sen paraatikentäksi, mutta 1700-luvun lopussa sinne istutettiin jälleen puita. Altes Museum -museo valmistui aukion laidalle vuonna 1830. Arkkitehdit Karl Friedrich Schinkel ja Peter Joseph Lenné suunnittelivat Lustgartenille uuden ilmeen. Aukiolle sijoitettiin ensin suuri graniittinen malja, ja vuonna 1870 Fredrik Vilhelm III:n ratsastajapatsas. Tuomiokirkon nykyinen rakennus valmistui aukion itälaidalle vuonna 1905.
Weimarin tasavallan aikana Lustgarten oli suosittu poliittisten joukkokokousten järjestämispaikka. Natsien noustua valtaan aukio tasattiin uudelleen paraatikentäksi vuonna 1934. DDR:n aikana Lustgartenista ja viereisestä Schlossplatzista muodostettiin yhdessä uusi Marx-Engels-Platz-niminen suuraukio. Paikka pysyi avoimena kenttänä vuoteen 1998 saakka, mutta sen jälkeen on pyritty palaamaan Schinkelin 1820-luvulla laatimaan puistosuunnitelmaan. Aukion tunnetuin nähtävyys on alkujaan vuonna 1828 valmistunut suuri graniittinen malja, joka on nyttemmin palautettu vanhalle paikalleen. Se painaa noin 70 tonnia. Schinkel oli alkujaan suunnitellut maljan kuninkaallisen museon (nykyinen Altes Museum) rotundaan , mutta yhdestä graniittilohkareesta veistettyä halkaisijaltaan seitsenmetristä maljaa ei ollut mahdollista siirtää rakennuksen sisälle, joten se tyydyttiin sijoittamaan aukiolle museon edustalle.


title: Lustgarten

text: Vuonna 1942 Herbert Baumin johtama juutalainen vastarintaryhmä yritti tuhota Lustgarteniin pystytetyn, Joseph Goebbelsin suunnitteleman natsien propagandanäyttelyn, jonka aiheena olivat olot Neuvostoliitossa. Ryhmän jäsenet jäivät kiinni ja heidät teloitettiin. DDR:n hallinto pystytti vuonna 1981 Lusgarteniin muistomerkin Baumin vastarintaryhmälle. Siitä on myöhemmin peitetty tekstit, joissa vannottiin ikuista ystävyyttä Neuvostoliitolle.


title: Marx-Engels-Forum

text: Marx-Engels-Forum on puistomainen aukio Berliinin historiallisessa keskustassa, Spreejoen itärannalla. Se sijaitsee Spreen sekä Karl-Liebknecht-Strasse-, Spandauer Strasse ja Rathausstrasse-katujen rajaamalla alueella.


title: Marx-Engels-Forum

text: Toiseen maailmansotaan asti paikalla ei ollut aukiota, vaan se oli osa tiheästi rakennettua Berliinin vanhaakaupunkia. Alueen rakennukset kuitenkin tuhoutuivat sodassa ja hävitettiin lopullisesti sodan jälkeen. Syntynyt aukio sijaitsi Itä-Berliinin keskustassa, mutta oli pitkään tyhjillään ilman mitään suunnitelmaa. 1980-luvulla paikalle luotiin nykyinen puistomainen aukio Ludwig Engelhardtin suunnitelman mukaisesti. Sitä hallitsee Karl Marxin ja Friedrich Engelsin patsas, joka paljastettiin 4. huhtikuuta 1986. Sen taakse rakennettiin muistomuuri, jonka pronssiset reliefit esittävät yhteiskunnan kehityksen ja Saksan työväenliikkeen historiallisia vaiheita.


title: Marx-Engels-Forum

text: Saksojen yhdistymisen jälkeen aukion ilme ja nimi on päätetty säilyttää. Sitä reunustaneista rakennuksista Palast der Republik on kuitenkin purettu.


title: Hakekaa kätilö

text:
Hakekaa kätilö (eng. "Call the Midwife") on Jennifer Worthin muistelmiin pohjautuva draamasarja, joka kuvaa kirkon ylläpitämän Nonnatus-talon kätilöiden rankkaa arkea ja vähävaraisen yhteisön elämää 1950-luvun Itä-Lontoossa, Poplarin kaupunginosassa.
Karun arjen ja surullistenkin elämäntarinoiden seasta pilkottaa välillä onnen aurinko niin kätilöille kuin lapsiperheillekin. Sarjan alussa esitellään päähenkilö Jenny Lee, joka saapuu Nonnatus-taloon.


title: Hakekaa kätilö

text: Sarjaa on esitetty tammikuusta 2012 lähtien yhteensä neljän tuotantokauden verran. Sarjan viidettä tuotantokautta tehdään vuoden 2015 aikana ja se tullaan näyttämään televisiossa vuonna 2016.


title: Jeju Air

text: Jeju Air () on eteläkorealainen halpalentoyhtiö. Sen päämaja sijaitsee Jeju Cityssä, Jejun saarella, Etelä-Koreassa. Yhtiö tarjoaa lentoja Jejun kansainväliseltä lentoasemalta Korean mantereelle Incheonin kansainväliselle lentoasemalle ja Gimpon kansainväliselle lentoasemalle Souliin. Yhtiö lentää myös joitain kansainvälisiä lentoja.


title: Jeju Air

text: Heinäkuussa 2015:


title: Band des Bundes

text: Band des Bundes () on rakennuskokonaisuus Berliinin uudessa hallintokorttelissa, joka rakennettiin Saksan valtiopäivätalon pohjoispuolisen Spreejoen mutkan alueelle sen jälkeen, kun Berliini palasi yhdistyneen Saksan pääkaupungiksi 1990-luvulla. Hallintokorttelia reunustaa etelästä Platz der Republik -aukio.


title: Band des Bundes

text: Kokonaisuus perustuu Axel Schultesin ja Charlotte Frankin vuonna 1991 laatimaan yleissuunnitelmaan. Kokonaisuus käsittää toimistorakennusten jonon, joka ulottuu molemmista päistään Spreejoen yli. Rakennuksia yhdistävät Spreen ylittävät kävelysillat symboloivat Itä- ja Länsi-Saksan yhdistymistä. Näyttävin rakennuksista on ketjun länsipäässä sijaitseva liittokanslerinvirasto eli Bundeskanzleramt (2001), josta kulkee silta Spreen länsipuolella sijaitsevaan kanslerin puutarhaan eli Kanzlergarteniin. Kaksi muuta merkittävää rakennusta ovat liittopäivien käytössä olevat, arkkitehti Stephan Braunfelsin suunnittelemat Paul-Löbe-Haus ja Marie-Elisabeth-Lüders-Haus (2003), joita yhdistää myös Spreen yli kulkeva silta. Symboliikkaa lisää se, että silta yhdistää rakennukset kohdalla, jolla Berliinin muuri aiemmin erotti vastarannat toisistaan. Länsipuolella on sosiaalidemokraattisen poliitikon Paul Löben mukaan nimetty Paul-Löbe-Haus, jossa on liittopäiväedustajien työhuoneita ja valiokuntien kokoustiloja. Liberaaleja edustaneen Marie Elisabeth Lüdersin mukaan nimetyssä Marie-Elisabeth-Lüders-Hausissa ketjun itäpäässä toimii liittopäivien kirjasto. Lähellä sijaitsee myös liittopäivien suurin uudisrakennus, kristillisdemokraattisen Jakob Kaiserin mukaan nimetty Jakob-Kaiser-Haus.


title: Band des Bundes

text: Berliinin hallintokortteli on rakennettu alueelle, jossa ennen toista maailmansotaa oli Alsenviertelinä tunnettu lähetystöalue. Alueen vanhoista rakennuksista on säilynyt ainoastaan vuonna 1871 valmistunut Sveitsin suurlähetystön talo, joka on edelleen alkuperäisessä käytössään.


title: RTR-Planeta

text: RTR-Planeta on Yleisvenäläisen valtion televisio- ja radioyhtiön 1.7.2002 käynnistetty ulkomaanlähetysten tv-kanava.


title: RTR-Planeta

text: Sen lähetysten välittämisen kiellettiin 25. heinäkuuta 2013 Ukrainassa.


title: Batman v Superman: Dawn of Justice

text: Batman v Superman: Dawn of Justice on vuonna 2016 ensi-iltansa saanut yhdysvaltalainen supersankarielokuva, jonka päähenkilöinä ovat DC Comicsin sarjakuvahahmot Batman ja Teräsmies. Se on Worlds of DC:n toinen elokuva ja seuraa "Man of Steelin" tapahtumia. Elokuvan ohjasi Zack Snyder ja käsikirjoittivat Chris Terrio ja David S. Goyer. Pääosissa ovat Ben Affleck, Henry Cavill, Amy Adams, Jesse Eisenberg, Diane Lane, Laurence Fishburne, Jeremy Irons, Holly Hunter ja Gal Gadot. Kyseessä on ensimmäinen näytelty elokuva, jossa Batman ja Teräsmies esiintyvät yhtä aikaa, ja jossa Ihmenainen, Vesimies, Kyborgi ja Salama tekevät ensimmäiset näytellyt elokuvaesiintymisensä. Elokuvassa rikollinen nero Lex Luthor pyrkii manipuloimaan Batmanin tuhoamaan Teräsmiehen hänen puolestaan.


title: Batman v Superman: Dawn of Justice

text: Elokuva julkistettiin vuonna 2013 San Diego Comic-Con Internationalissa, "Man of Steelin" ensi-illan jälkeen. Snyder kertoi elokuvan ottavan inspiraatiota Frank Millerin sarjakuvasta "", mutta että tarinan asetelma olisi alkuperäinen. Elokuva sisältää myös narratiivisiä elementtejä tarinasta "Teräsmiehen kuolema". Esituotanto alkoi East Los Angeles Collegessa 2013 ja kuvaukset alkoivat Detroitissa toukokuussa 2014.


title: Batman v Superman: Dawn of Justice

text: "Batman v Superman: Dawn of Justice" sai ensi-iltansa 19. maaliskuuta 2016 Mexico Cityn Auditorio Nacionalissa. Suomessa sen ensi-ilta oli 23. maaliskuuta 2016, kun taas Yhdysvalloissa se saapui elokuvateattereihin 25. maaliskuuta 2016. Elokuva tuotti enemmän kuin "Man of Steel", mutta sai ristiriitaisen vastaanoton ja sitä kuvattiin muun muassa synkäksi ja ilottomaksi. Affleckin roolisuoritus keräsi kuitenkin kehuja. Elokuvan 30 minuuttia pidempi versio "Ultimate Edition" julkaistiin digitaalisesti 28. kesäkuuta 2016 sekä DVD:lle ja Blu-raylle 19. heinäkuuta. Elokuvan tapahtumia seuraava "Justice League" saa ensi-iltansa marraskuussa 2017, minkä lisäksi on kehitteillä myös toinen Teräsmiehen sooloelokuva.


title: Batman v Superman: Dawn of Justice

text: Puolitoista vuotta kenraali Zodia vastaan Metropoliksessa käydyn taistelun jälkeen maailma käy kiivasta keskustelua siitä, miten Teräsmiehen tulisi toimia. Miljardööri Bruce Wayne, joka on toiminut Gotham Cityssä lainvalvojana nimeltä "Batman" melkein kaksikymmentä vuotta, näkee Teräsmiehen mahdollisena uhkana koko ihmiskunnalle. Teräsmies, joka työskentelee Daily Planetin toimittajana ihmisnimellään Clark Kent ja asuu yhdessä Lois Lanen kanssa, puolestaan pitää Batmanin toimintatapoja liian julmina ja mustamaalaa häntä kirjoittamissaan artikkeleissa. Bruce saa selville, että LexCorp-yhtiötä johtava Lex Luthor on palkannut Anatoli Knyazevin tuomaan Intian valtamereltä kryptoniittia, jota syntyi Zodin maailmanmoottorin käytöstä. Luthor pyytää senaattori June Finchiltä lupaa tuoda sitä Yhdysvaltoihin löytääkseen keinon käyttää sitä kryptonilaisia vastaan. Finch kieltäytyy, mutta Luthor onnistuu saamaan muilta senaattoreilta pääsyn kryptonilaisen tiedustelualuksen hylylle sekä luvan tehdä tutkimuksia Zodin ruumiilla.


title: Batman v Superman: Dawn of Justice

text: Bruce soluttautuu LexCorpilla järjestettyihin juhliin varastaakseen yhtiöltä tietoja. Salaperäinen antiikkiesineiden asiantuntija Diana Prince varastaa tiedot sisältävän muistitikun, mutta palauttaa sen Brucelle huomattuaan, ettei kykene purkamaan tiedostojen salauksia. Purkaessaan niitä Lepakkoluolassa Bruce näkee post-apokalyptisen painajaisen, jossa Teräsmies on vallannut maailman ja kukistaa helposti Batmanin johtamat kapinallisjoukot. Brucen herättyä hänen luonaan vierailee salaperäinen aikamatkaaja, joka varoittaa häntä Loisin roolista tulevaisuuden tapahtumissa ja käskee etsiä ”muut”. Myöhemmin Bruce saa tietää Luthorin tutkineen kryptoniitin lisäksi myös metaihmisiä. Diana paljastuu yhdeksi heistä, kun Bruce näkee ensimmäisen maailmansodan aikaisen kuvan hänestä. Uskoen, ettei ole mitään takeita siitä, ettei Teräsmies kääntyisi ihmiskuntaa vastaan, hän kertoo palvelijalleen Alfred Penyworthille aikovansa varastaa kryptoniitin saadakseen siitä aseen tätä vastaan.


title: Batman v Superman: Dawn of Justice

text: Luthor salakuljettaa pommin kongressin kuulemistilaisuuteen, jonne Teräsmies itsekin saapuu kuulemaan mielipiteen toimiensa sopivuudesta. Pommi tappaa useita ihmisiä, mukaan lukien Finchin. Syyttäen itseään siitä, ettei huomannut pommia ajoissa, Teräsmies lähtee maanpakoon. Batman puolestaan onnistuu varastamaan kryptoniitin ja rakentaa aseiksi Teräsmiestä vastaan voimakkaan haarniskan, kryptoniittikaasulla täytettyjä kranaatteja ja kryptoniittikärkisen keihään. Luthor puolestaan opettelee kaikki kryptonilaisaluksen toiminnot ja käy läpi sen sisältämät tiedot useista muista planeetoista ja avaruusolioroduista.


title: Batman v Superman: Dawn of Justice

text: Luthor kidnappaa Clarkin adoptioäidin, Martha Kentin, ja paljastaa yllyttäneensä Teräsmiestä ja Batmania toistensa kimppuun alusta asti. Hän kiristää Teräsmiehen käymään kuolemanottelun Batmania vastaan vastineeksi Marthan vapaudesta. Teräsmies yrittää suostutella Batmanin puolelleen, mutta Batman aloittaa taistelun ja saa kryptoniittikranaateillaan etulyöntiaseman. Mutta ennen kuin hän ehtii surmata Teräsmiehen keihäällään, Teräsmies pyytää häntä pelastamaan Marthan. Muistaessaan kuolleella äidillään olevan sama etunimi ja kuultuaan Loisilta totuuden Batman ymmärtää, ettei Teräsmies olekaan uhka. Batmanin pelastaessa Marthan Teräsmies lähtee kohtaamaan Luthorin.


title: Batman v Superman: Dawn of Justice

text: Luthor käynnistää varasuunnitelmansa vapauttamalla hirviön, jonka on luonut sekoittamalla kryptonilaisaluksen genesis-kammioon omaa vertaan ja Zodin ruumiin. Diana kuitenkin ilmestyy paikalle soturivarusteissa ja liittoutuu Teräsmiehen ja Batmanin kanssa hirviön pysäyttämiseksi. Hirviö osoittautuu voimakkaaksi vastustajaksi, joka imee energiaa itseensä ja vain voimistuu saamistaan iskuista. Ymmärtäessään hirviön jakavan samat heikkoudet kuin kryptonilaiset Teräsmies surmaa sen kryptoniittikeihäällä, mutta hirviö ehtii lävistää hänet luisella ulkonemallaan.


title: Batman v Superman: Dawn of Justice

text:
Luthor joutuu vankilaan, missä Batman varoittaa pitävänsä häntä silmällä. Luthor kuitenkin julistaa ilkkuen, että Teräsmiehen kuolema on tehnyt Maasta haavoittuvamman paikan ja kuinka uusi uhka oli matkalla Maahan. Myös Clark Kent julistetaan kuolleeksi ja Bruce, Lois, Martha ja Diana pitävät hänelle Smallvillessä erilliset hautajaiset. Martha antaa Loisille kirjeen, jonka sisältä löytyi kihlasormus Clarkilta. Bruce paljastaa Dianalle aikovansa koota metaihmisistä ryhmän suojelemaan Maata Teräsmiehen tilalle. Hautajaisvieraiden poistuttua paikalta Clarkin arkun päälle heitetty multa alkaa leijua.
Chris Pinen, Saïd Taghmaouin, Ewen Bremnerin ja Eugene Brave Rockin näyttelemät Steve Trevor, Sameer, Charlie ja "päällikkö" elokuvasta "Wonder Woman" näytetään lyhyesti Ihmenaisen rinnalla valokuvassa.


title: Batman v Superman: Dawn of Justice

text: Elokuvassa esiintyvä kenraali Zodin ruumis toteutettiin yhdistämällä fitnessvalmentaja Greg Plittin kehosta tehty yksityiskohtainen valos hahmoa "Man of Steelissä" näytelleen Michael Shannonin kasvovalokseen.


title: Batman v Superman: Dawn of Justice

text: "Batman v Superman: Dawn of Justice" sai ensi-iltansa 19. maaliskuuta 2016 Mexico Cityn Auditorio Nacionalissa. Suomessa sen ensi-ilta oli 23. maaliskuuta 2016, kun taas Yhdysvalloissa se saapui elokuvateattereihin 25. maaliskuuta 2016.


title: Batman v Superman: Dawn of Justice

text: "Batman v Superman: Dawn of Justice" sai kriitikoilta kielteisen vastaanoton. Rotten Tomatoes -sivustolle kerätyistä 293 arvostelusta 29 prosenttia on myönteisiä, keskimääräisen arvosanan ollessa 5/10. Sivuston määrittämässä arvostelujen yhteenvedossa lukee: ”"Batman v Superman: Dawn of Justice" tukahduttaa mahdollisesti vahvan tarinan -- ja osan kaikkein ikonisimmista amerikkalaisista supersankareista -- synkällä erikoistehostepainotteisella toiminnalla.” "Slaten" Jonathan L. Fischerin mielestä elokuva oli ”tylsä, iloton ja hämmentävä”, ja hän kutsui sitä ”152-minuuttiseksi traileriksi, jonka tarkoituksena on aloittaa DC Comicsin paha, hävyttömän tuottoisa supersankari-imperiumi, [jollaisen Kostajat] ovat lahjoittaneet Marvelille ja Disneylle.” "The Standardin" Matt Neal kehui elokuvan näyttelijöiden, erityisesti Ben Affleckin ja Jeremy Ironsin, roolisuorituksia, mutta moitti Jesse Eisenbergin roolitusta Lex Luthorin osaan sekä elokuvan käsikirjoitusta ja leikkausta.


title: Mercedes Bentso

text: Mercedes Bentso (oikealta nimeltään Linda-Maria Roine, s. 1993 Helsinki) on suomalainen rap-artisti. Hänen yhteiskuntakriittiset sanoituksensa käsittelevät muun muassa päihdeongelmia, väkivaltaa ja syrjäytymistä. Bentso on ollut viime vuosina myös useasti julkisuudessa nuorten syrjäytymisestä keskusteltaessa.


title: Mercedes Bentso

text: Rap-musiikista hän kiinnostui 15-vuotiaana, kuunneltuaan Steen1:n sanoituksia, jota Bentso myös pitää suurimpana innoittajanaan. Vuonna 2011 rap-artisti Pyhimys kuuli Bentsoa helsinkiläisessä Nuorten toimintakeskus Hapessa ja pyysi myöhemmin tätä tekemään yhteistyötä kanssaan. Pyhimyksen yhteydenoton johdosta lukion keskeyttänyt Bentso päätti irrottautua entisestä tuttavapiiristään ja alkoi keskittyä musiikin tekemiseen. Hän pääsi esiintymään muun muassa rap-kollektiivi GG Caravanin musiikkivideolle.


title: Mercedes Bentso

text: Joulukuussa 2012 julkaistiin YouTubessa Bentson ensimmäinen single ja video "Personal Raineri", joka keräsi parissa viikossa yli 20 000 katselukertaa. Keväällä 2013 hän oli mukana Nelosen esittämän "Fort Boyard – Linnake" sarjan toisella tuotantokaudella räppärien joukkueessa, johon kuuluivat myös Pyhimys, Voli sekä Jari-Pekka Hietsilta. Bentson ensimmäisen levyn "Ei koskaan enää " tuotti Steen1 ja se ilmestyi huhtikuussa 2017. Bentso työstää parhaillaan (2018) toista albumiaan Tukholmassa.


title: Mercedes Bentso

text: Musiikin lisäksi Mercedes Bentso on kiinnostunut näyttelemisestä ja vuonna 2012 hän oli mukana Temppeliaukion kirkossa esitetyssä Veijo Baltzarin näytelmässä "Jumala on suuri". Mercedes Bentsosta tehty dokumenttielokuva "Ei koskaan enää" sai ensi-iltansa Rakkautta ja anarkiaa -filmifestivaaleilla syyskuussa 2018.


title: Mercedes Bentso

text: Roine on kotoisin Itä-Helsingistä, jossa hän varttui yksinhuoltajaäidin lapsena. Hänellä on romani-, kosovolais- ja karjalaistaustaa. Hän on avoimesti kertonut kokemastaan koulukiusaamisesta ja parisuhdeväkivallasta sekä omasta huumeidenkäytöstään. Hän on lehtihaastattelussa kertonut käyttäneensä pääasiassa subutexia, jonka lisäksi myös amfetamiinia, ekstaasia, diapameja ja bentsodiatsepiineja, eli bentsoja, josta myös hänen taiteilijanimensä loppuosa muodostuu.


title: Mercedes Bentso

text: Roinella ei ollut lapsena montaa ystävää. Hän jätti lukion kesken ensimmäisenä lukuvuonnaan, jolloin hän myös tutustui subutex-riippuvaiseen poikaystäväänsä, jonka pahoinpitelemäksi hän myöhemmin joutui.


title: Mercedes Bentso

text: Mercedes Bentson nykyinen miesystävä on elinkautisvanki Janne Raninen.


title: Mercedes Bentso

text: Kantaa ottavista sanoituksistaan tunnettu Mercedes Bentso on myös kiinnostunut politiikasta. Hän oli Vasemmistonuorten jäsen, kuului vuoden 2014 europarlamenttivaaleissa Li Anderssonin tukijoihin ja esiintyi tämän vaalitilaisuuksissa. Hän kuitenkin ilmoitti eronneensa Vasemmistonuorista ja Vasemmistoliitosta Facebook-sivuillaan syyskuussa 2015. Eroon ei tiedotteen mukaan liittynyt mitään dramaattista, vaan se oli pitkän harkinnan tulos. Mercedes Bentso itse kertoo taustalla vaikuttaneen muun muassa eriävät käsitykset feminismistä. Bentsoa on kuultu presidentti Sauli Niinistön käynnistämässä ”Ihan tavallisia asioita” -projektissa, jonka tarkoituksena on kiinnittää huomiota nuorten syrjäytymiseen ja hän on ollut myös keskustelemassa aiheesta Yleisradion A-talk-ohjelmassa. Helsingin Yhteiskunnallinen Opisto myönsi Mercedes Bentsolle Yhteiskunnallisen tietoisuuden herättäjä -palkinnon vuonna 2013.


title: Dracula Untold

text: Dracula Untold on vuonna 2014 ensi-iltansa saanut Gary Shoren ohjaama yhdysvaltalainen fantasiaelokuva Draculasta. Elokuva sai ensi-iltansa 17. lokakuuta 2014.


title: Fury (elokuva)

text: Fury on vuonna 2014 ensi-iltansa saanut David Ayerin ohjaama ja käsikirjoittama toiseen maailmansotaan sijoittuva sotaelokuva. Elokuvan pääosassa ovat Brad Pitt, Shia LaBeouf, Logan Lerman, Jon Bernthal, Michael Peña, Jason Isaacs ja Scott Eastwood. Elokuva sai ensi-iltansa Yhdysvalloissa 17. lokakuuta 2014. Suomessa ensi-ilta oli 31. lokakuuta 2014.


title: Rikhard Lumberg

text: Rikhard "Riku" Lumberg (s. 1977) on suomalainen entinen nyrkkeilijä. Lappeenrantalaista Lauritsalan Terästä edustanut Lumberg saavutti urallaan neljä SM-kultaa 67 kg:n sarjassa vuosien 1997 ja 2002 välillä.


title: Rikhard Lumberg

text: Ensimmäisen Suomen mestaruutensa Lumberg voitti vuonna 1997, jolloin hän kukisti loppuottelussa Amin Asikaisen. Lumberg ja Asikainen olivat vastakkain SM-finaaleissa myös 1999 ja 2000, joista Lumberg oli parempi jälkimmäisessä. Hän edusti Suomea EM-kilpailuissa vuosina 2000 ja 2002. Vuonna 2000 Lumberg sijoittui viidenneksi häviten toisen kierroksen ottelunsa lopulta mestaruuden voittaneelle Turkin Bülent Ulusoylle. Kaksi vuotta myöhemmin Lumberg hävisi jo ensimmäisen ottelunsa. Vuoden 2001 MM-kisoista hän joutui jäämään pois käsivamman takia. Vuoden 2002 EM-kilpailuihin uransa lopettanut Lumberg muistetaan myös viimeisenä suomalaisnyrkkeilijänä, joka voitti vuonna 2011 ammattilaisuransa lopettaneen Amin Asikaisen.


title: Rikhard Lumberg

text: Urheilu-uransa jälkeen Lumberg on toiminut muun muassa poliisina. Hän valmistui poliisiammattikorkeakoulusta vuonna 2005 ensimmäisenä romanitaustaisena henkilönä. Nykyään Lumberg työskentelee asiantuntijana Ihmisoikeusliitossa.


title: Mustakurkkuorneero

text: Mustakurkkuorneero ("Synallaxis castanea") on orneeroiden heimoon kuuluva varpuslintu.


title: Mustakurkkuorneero

text: Mustakurkkuorneeroa tavataan Venezuelassa. Lajia on kuvattu melko yleiseksi, ja sen kannankehitys on vakaa. Se on luokiteltu elinvoimaiseksi.


title: Ruostepääorneero

text: Ruostepääorneero ("Synallaxis fuscorufa") on orneeroiden heimoon kuuluva varpuslintu.


title: Ruostepääorneero

text: Ruostepääorneeroa tavataan pienellä alueella Kolumbiassa Sierra Nevada de Santa Martan vuoristossa. Laji on vähenemässä elinympäristöjen tuhoutumisen vuoksi, ja se on luokiteltu vaarantuneeksi. Sen populaatioksi on arvioitu 3 500–15 000 yksilöä, mutta arvio vaatii tarkistamista.


title: Ruostepääorneero

text: Ruostepääorneero elää vuoristometsien aluskasvillisuudessa, mutta myös metsänreunoilla ja pensaikkoalueilla. Sitä tavataan pääasiassa 2 000–3 000 metrin korkeudella merenpinnasta, mutta satunnaisesti myös alempana 900 metriin asti. Laji pesii tammikuun ja kesäkuun välisenä aikana.


title: Tulilakkiorneero

text: Tulilakkiorneero ("Synallaxis ruficapilla") on orneeroiden heimoon kuuluva varpuslintu.


title: Tulilakkiorneero

text: Tulilakkiorneeroa tavataan luonnonvaraisena Argentiinassa, Brasiliassa ja Paraguayssa. Lajia tavataan myös Uruguayssa, mutta siellä kannan alkuperästä ei ole tietoa. Tulilakkiorneeroa on kuvattu melko yleiseksi, ja sen kannankehitys on vakaa. Se on luokiteltu elinvoimaiseksi.


title: Bahianorneero

text: Bahianorneero ("Synallaxis cinerea") on orneeroiden heimoon kuuluva varpuslintu.


title: Bahianorneero

text: Bahianorneeroa tavataan Bahiassa Brasiliassa. Sen levinneisyysalue on pieni, ja populaatio pienenemässä elinympäristöjen tuhoutumisen vuoksi. Laji on luokiteltu vaarantuneeksi.


title: Hiiriorneero

text: Hiiriorneero ("Synallaxis infuscata") on orneeroiden heimoon kuuluva varpuslintu.


title: Hiiriorneero

text: Hiiriorneeroa tavataan pienellä alueella Brasilian koillisosissa. Lajin populaatioksi on arvioitu 350–1 500 yksilöä. Sitä uhkaa elinympäristöjen muutokset ja häirintä, ja laji on luokiteltu erittäin uhanalaiseksi.


title: Viirupöyhijäorneero

text: Viirupöyhijäorneero ("Synallaxis cinnamomea") on orneeroiden heimoon kuuluva varpuslintu.


title: Viirupöyhijäorneero

text: Viirupöyhijäorneeroa tavataan Kolumbiassa, Trinidad ja Tobagossa ja Venezuelassa. Lajia on kuvattu melko yleiseksi, ja se on runsastumassa. Se on luokiteltu elinvoimaiseksi.


title: Lucas Jakubczyk

text: Lucas Jakubczyk (s. 28. huhtikuuta 1985 Plauen, Itä-Saksa) on saksalainen pikajuoksija ja pituushyppääjä. Juoksussa hän kilpailee 100 ja 200 metrillä. 100 metrillä Jakubczykin ennätys on toukokuussa 2014 juostu 10,07 ja 200 metrillä vuonna 2012 juostu 20,77. Pituutta Jakubczyk on hypännyt ulkoradoilla 785 cm ja sisäradoilla 788 cm.


title: Lucas Jakubczyk

text: Jakubczyk voitti hopeaa vuoden 2012 EM-kisoista pikaviestistä. Hänen lisäkseen joukkueessa juoksivat Julian Reus, Tobias Unger ja Alexander Kosenkow. Hän oli mukana voittamassa pikaviestin EM-hopeaa myös vuoden 2014 EM-kilpailuista Zürichistä, jolloin joukkueessa juoksivat hänen lisäkseen Julian Reus, Sven Knipphals ja Alexander Kosenkow.


title: Lucas Jakubczyk

text: Jakubczyk on 183 senttimetriä pitkä, painaa 73 kiloa ja edustaa SCC Berliiniä.


title: Right Now (Rihannan kappale)

text: Right Now on barbadoslaisen laulaja-lauluntekijä Rihannan kappale hänen seitsemänneltä, Unapologetic-studioalbumilta. Kappaleella vierailee ranskalainen DJ-tuottaja David Guetta. Rihanna sanoitti kappaleen R&B-laulajien, Ne-Yon ja The-Dreamin kanssa, samalla kun hänen pitkäaikainen yhteistyökumppani, norjalainen tuottajaduo StarGate, tuotti kappaleen Guettan ja hänen pitkäaikaisten yhteistyökumppanien, Nicky Romeron ja Giorgio Tuinfortin kanssa. Kappale lähetettiin Yhdysvalloissa CHR ja rhythmic-radiokanaville albumin neljäntenä kansainvälisenä sekä kokonaisuudessaan viidentenä singlenä 28. toukokuuta 2013. Musikaalisesti kappale ottaa vaikutteita elektronisesta tanssimusiikista. Sanoituksellisesti kappale kertoo siitä että elämästä pitää nauttia meneillään olevalla hetkellä.


title: Right Now (Rihannan kappale)

text: Kappale sai musiikkikriitikoilta pääosin positiivisen vastaanoton, joista monet pitivät sitä yhtenä "Unapologeticin" kohokohdista, jotkut kriitikot jopa kutsuivat sitä turvalliseksi. Kun Unapologetic julkaistiin, "Right Now" saavutti listasijoituksia maailmanlaajuisesti, kuten sijoituksen kymmenen parhaan joukossa UK Dance Chartilla. "Right Now" debytoi Yhdysvaltain Billboard Hot 100-listan 90. sijalla, saavuttaen lopulta parhaimmillaan 50. sijan. Myöhemmin kappale on noussut jopa Yhdysvaltain Hot Dance Club Songs-listan kärkeen, muodostuen Rihannan kahdenneksikymmeneksi singleksi, mikä on saavuttanut kyseisellä listalla kärkisijan, ohittaen Janet Jacksonin ennätyksen.


title: Aljaksei Tsapik

text: Aljaksei Tsapik (; s. 4. elokuuta 1988) on valkovenäläinen kolmiloikkaaja.


title: Aljaksei Tsapik

text: Tsapik voitti pronssia EM-kilpailuissa 2012 Helsingissä tuloksella 16,97, mutta tuota tulosta ei laskettu hänen ennätyksekseen liian kovien tuuliolojen vuoksi. Hän sijoittui kahdeksanneksi vuonna 2007 käydyissä alle 20-vuotiaiden EM-kisoissa Hengelossa.


title: Aljaksei Tsapik

text: Tsapik on hypännyt parhaimmillaan pituushyppyä 761 vuonna 2007. Hänen ennätyksensä kolmiloikassa on Brestissä vuonna 2012 hypätty 16,82. Hän edustaa Mogiljov Region-seuraa.


title: Bentsoehappoanhydridi

text: Bentsoehappoanhydridi (CHO) on bentsoehapon happoanhydridi. Yhdistettä käytetään orgaanisissa synteeseissä valmistettaessa muun muassa lääkeaineita.


title: Bentsoehappoanhydridi

text: Huoneenlämpötilassa bentsoehappoanhydridi on värittömiä kiteitä. Yhdiste liukenee vain hyvin pienessä määrin veteen, mutta liukenee useimpiin orgaanisiin liuottimiin kuten etanoliin ja dietyylieetteriin. Erityisesti kuumassa vedessä tai emäksisissä olosuhteissa yhdiste hydrolysoituu bentsoehapoksi.


title: Bentsoehappoanhydridi

text: Suuressa mittakaavassa bentsoehappoanhydridiä valmistetaan pääasiassa bentsoehapon tai natriumbentsoaatin ja bentsoyylikloridin välisellä reaktiolla. Muita tapoja valmistaa yhdistettä on kuumentaa bentsoehappoa etikkahappoanhydridin kanssa fosforihapon toimiessa katalyyttinä ja diketeenin ja bentsoehapon välinen reaktio.


title: Bentsoehappoanhydridi

text: Bentsoehappoa käytetään bentsoyloimisreagenssina orgaanisissa synteeseissä esimerkiksi valmistettaessa lääkeaineina käytettäviä yhdisteitä. Se soveltuu käytettäväksi bentsoyylikloridin sijasta silloin kuin halutaan välttää vetykloridin muodostumista reaktion sivutuotteena tai bentsoyylikloridin reaktiivisuus olisi liian suuri.


title: James Dasaolu

text: James Dasaolu (s. 5. syyskuuta 1987 Lontoo) on brittiläinen pikajuoksija.


title: James Dasaolu

text: Dasaolu voitti Zürichin EM-kisoissa 2014 kultaa 100 metrin juoksussa ajalla 10,06. Amsterdamissa 2016 hän voitti Euroopan-mestaruuden 4 × 100 metrin viestissä. Vuonna 2013 Dasaolu voitti hopeaa Göteborgin sisäratojen EM-kisoissa 60 metrillä ajalla 6,48. Vuoden 2012 kesäolympialaisissa Lontoossa ja 2016 Rio de Janeirossa hän selviytyi 100 metrin juoksussa välieriin. Moskovan MM-kisoissa 2013 Dasaolu selviytyi finaaliin, jossa sijoittui kahdeksanneksi. Lontoon MM-kilpailuissa 2017 hän karsiutui 100 metrin välierissä, Pekingissä 2015 alkuerissä.


title: James Dasaolu

text: Dasaolun ennätys 100 metrillä on Birminghamissa heinäkuussa 2013 juostu 9,91. 60 metriä hän on juossut Birminghamin hallissa 6,47 helmikuussa 2014. Dasaolu on 178 senttimetriä pitkä ja painaa 73 kilogrammaa. Seuratasolla hän edustaa Croydon Harriersia.


title: The Flamin’ Groovies

text: The Flamin' Groovies on yhdysvaltalainen rockyhtye, jonka suosi oli huipussaan 1960- ja 1970-luvuilla. Yhtyeen perustivat Ron Greco, Cyril Jordan ja Roy Loney San Franciscossa vuonna 1965. Yhtyeen tunnetuin kappale lienee "Shake Some Action". Yhtyettä on kuvailtu punk rockin edelläkävijöiksi, ja heillä on myös suuri vaikutus power popin kehitykseen.


title: Sharaud Curry

text: Morris Sharaud Curry (s. 16. toukokuuta 1987 Gainesville, Georgia) on yhdysvaltalainen koripalloilija, pelipaikaltaan pelintekijä. Hän edusti kaudella 2013–2014 Suomen Korisliigassa pelannutta KTP-Basketia.


title: Sharaud Curry

text: Curry pelasi vuodet 2005–2010 Providencen yliopistossa, minkä jälkeen hän siirtyi pelaamaan Eurooppaan. Hän pelasi Puolassa, Kreikassa, Itävallassa ja Saksassa. Itävallassa hän voitti maan cupin ja supercupin, ja hänet valittiin Itävallan pääsarjan MVP:ksi. Syksyllä 2013 Curry saapui Suomeen korvaamaan KTP-Basketin ulkomaalaispelaajan. Curry voitti runkosarjan syöttökuninkuuden annettuaan 6,08 syöttöä ottelua kohden. Vapaaheitoissa hän oli runkosarjassa toiseksi tarkin pelaaja. Curry teki myös kyseisen Korisliiga-kauden ainoan tripla-tuplan. KTP eteni välieriin, joissa se laittoi mestaruuden vieneen Tampereen Pyrinnön tiukoille. Ratkaisevista otteluista Curry oli kuitenkin sivussa loukkaantumisen vuoksi, ja KTP jäi neljänneksi. KTP pelasi kauden aikana myös EuroChallengea, jonka 5. jatkolohkoviikon parhaaksi pelaajaksi Curry valittiin.


title: Mike Morrison

text: Mike Morrison (s. 31. lokakuuta 1989 St. Petersburg, Florida) on yhdysvaltalainen koripalloilija, pelipaikaltaan sentteri. Hän edusti kaudella 2013–2014 Suomen Korisliigassa pelannutta Joensuun Katajaa.


title: Mike Morrison

text: Curry pelasi vuodet 2008–2012 George Masonin yliopistossa, minkä jälkeen hän siirtyi pelaamaan Eurooppaan. Hän pelasi Belgiassa ja Kyproksella, missä hänen edustamansa joukkue saavutti pääsarjahopeaa, ennen siirtymistään Suomeen, Joensuun Katajaan. Kataja pelasi kyseisellä kaudella Korisliigan lisäksi EuroChallengea, ja Korisliigasta joensuulaiset saavuttivat SM-hopeaa. Morrison valittiin Korisliigassa marraskuussa sarjan kuukauden pelaajaksi ja hän voitti runkosarjan torjuntatilaston 1,50 torjunnalla ottelua kohti.


title: Mike Morrison

text: Elokuussa 2014 Morrison siirtyi Saksan pääsarjaan Skyliners Frankfurtiin, jossa hän jatkoi myös seuraavalla kaudella voittaen FIBA Europe Cupin mestaruuden.


title: Pedosfääri

text: Pedosfääri on käsite, joka sisältää maan kuoren ja maan muodostumiseen vaikuttavat tekijät.


title: Pedosfääri

text: Tulivuorten purkautuessa laavasta syntyy uutta maaperää tai merenpohjaa. Uutta merenpohjaa syntyy muun muassa Keski-Atlantin selänteellä. Maapallolla on myös niin sanottuja kuumia pisteitä, joissa on tulivuoria. Valtameren pohjassa sijaitsevassa kuumassa pisteessä tulivuoren purkauduttua lukuisia kertoja syntyy saari. Monet Tyynenmeren saarista ovat syntyneet tällä tavoin.


title: Pedosfääri

text: Maannostuminen eli pedogeneesi alkaa tapahtua, kun kallioperästä on rapautunut jonkin verran kiviainesta. Maannostumiseen vaikuttavat muun muassa humuksen muodostuminen, maa-aineksen tasajakoistuminen ja podsoloituminen. Maannostumisprosessiin vaikuttavat myös ilmasto-olot ja paikalliset maan pinnanmuodot. Myös rapautuneen kiviaineksen, josta maannos muodostuu, kemiallinen koostumus vaikuttaa maannoksen syntyyn.


title: Pedosfääri

text: Mineraalit muuntuvat pitkien aikojen kuluessa siten, että puhutaan kivien kiertokulusta. Tulivuorista purkautuva laava kiteytyy ensin tuliperäisiksi kiviksi. Laava voi kiteytyä myös maan sisällä. Tuliperäisten kivien ollessa tai joutuessa syvälle maan sisään ne metamorfoituvat ja syntyy metamorfisia kivilajeja. Metamorfiset kivet puolestaan muuttuvat sedimenttikiviksi, jotka sulavat ja muuttuvat sulaksi magmaksi. Toisaalta tuliperäiset kivet voivat muuttua sedimenttikiviksi, sedimenttikivet voivat metamorfoitua ja metamorfiset kivet voivat sulaa magmaksi.


title: Fashion

text: Fashion voi tarkoittaa ainakin seuraavia:


title: Kalasataman konttiaukio

text: Kalasataman konttiaukio oli vuosina 2010–2014 Helsingin kaupungin tarjoama väliaikainen julkinen tila Sompasaaressa. Paikassa voitiin järjestää erilaisia pääsymaksuttomia, voittoa tavoittelemattomia, ikärajattomia ja kaikille avoimia tapahtumia. Konttiaukion toiminta ilmoitettiin päättyneeksi tammikuussa 2015 Kalasataman uuden asuinalueen rakentamisen edetessä.


title: Kalasataman konttiaukio

text: Konttiaukio sai alkunsa vuoden 2010 kesällä, kun Helsingin kaupunki varasi Sompasaaren työmaalta tilaa julkiselle toiminnalle. Paikalle Helsingin kaupunki jätti myös seitsemän merikonttia sillä ehdolla, että toimijat järjestäisivät kesän aikana säännöllisesti kaikille avoimia tapahtumia. Konteista muodostettiin puoliavoin tila. Vuonna 2011 tapahtumien koordinointia alkoi järjestää ja hallinnoida Bermuda Helsinki, jonka toiminta on osa Kalasataman väliaikaisprojektia ja Konttiaukion toimintaa. Muita Konttiaukion toimijoita ovat Oranssi ry, Kalasataman melojat ja Pyöräpaja.


title: Kalasataman konttiaukio

text: Vuonna 2011 Konttiaukio sai Helsingin kulttuuriteko -kunniamaininnan, joka osoitettiin erityisesti Bermuda Helsingin konttille. Bermuda Helsingin avulla aukiolle voitiin järjestää mm. valkokangas, tuoleja ja muuta tarpeistoa ja tarjolla olivat myös Oranssi ry:n tarjoamat äänentoistolaitteet.


title: Kalasataman konttiaukio

text: Tammikuussa 2015 Bermuda Helsinki ilmoitti, että alun perinkin väliaikaiseksi suunnitellun Konttiaukion toiminta päättyy. Kalasataman alueen rakentaminen on edennyt suunniteltua nopeammin ja saavuttaa Konttiaukion mahdollisesti jo kesällä 2015.


title: Kalasataman konttiaukio

text: Konttiaukiolla järjestettiin vuosittain noin kuusikymmentä eri tapahtumaa, esimerkiksi kissavideofestivaali, erilaisia musiikkitapahtumia punkista teknoon, kutomistempaus ja kirpputoreja. Tapahtumien kävijämäärät vaihtelivat parista hengestä tuhansiin. Epäkaupallisten ruohonjuuritason tapahtumiensa ansiosta Konttiaukiosta muodostui muutamaksi kesäksi Helsingin vaihtoehtokulttuurin keskus.


title: Kalasataman konttiaukio

text: Paikalla ei ollut virallista osoitetta, viereisen rakennuksen osoite oli Varastorakennus S1, Sompasaari, (Rorokuja). Paikalle pääsi lyhyen kävelymatkan päästä Kalasataman metroasemalta. Autolla saavuttaessa paikalle pääsi kiertämällä niemenkärki.


title: Altes Museum

text: Altes Museum on museo Berliinin niin sanotun Museumsinselin eli Museosaaren alueella. Vuonna 1830 valmistunut Altes Museum (”Vanha museo”) on vanhin alueen museoista. Nykyisin sinne on sijoitettu osa Berliinin valtionmuseoiden antiikin esineiden kokoelmasta.


title: Altes Museum

text: Altes Museum kuuluu osana Museosaaren kokonaisuutta Unescon maailmanperintöluetteloon.


title: Altes Museum

text: Rakennuksen on suunnitellut arkkitehti Karl Friedrich Schinkel ja se rakennettiin vuosina 1825–1830. Ennen alueen muiden museoiden valmistumista se tunnettiin nimellä Preussin kuninkaallinen museo. Museo sijaitsee Lustgartenin aukion pohjoissivulla, ja se muodosti aikoinaan vastaparin aukion toisella laidalla sijainneelle Berliinin kaupunkilinnalle. Tasakattoisessa museorakennuksessa on vain kaksi kerrosta. Schinkel piti kreikkalaisen temppelin tyyliin rakennettua uusklassista museorakennusta parhaana työnään. Rakennuksen julkisivua hallitsee 18 joonialaisen pylvään reunustama esihalli, jonka katolle on sijoitettu 18 Preussin kotkaa. Museon keskellä on Rooman Pantheonia muistuttava suuri rotunda, jota kiertää 20 korinttilaista pylvästä ja johon on sijoitettu antikin marmoriveistoksia. Rakennuksen edessä olevaa pääportaikkoa reunustaa kaksi veistosta, Albert Wolffin "Leijonasoturi" (1858) ja August Kissin "Taisteleva amatsoni" (1842). Julkisivun yläosassa lukee latinaksi ”"Fridericus Guilelmus III studio antiqvitatis omnigenae et artium liberalium museum constituit MDCCCXXVIII"” (”Fredrik Vilhelm III perusti muinaisajan kaikkien muotojen tutkimuksen ja vapaan taiteen museon 1828”). Rakennus vaurioitui toisessa maailmansodassa, ja sen kunnostustyöt valmistuivat vuonna 1966.


title: Altes Museum

text: Altes Museumin avaaminen merkitsi ensimmäistä kertaa Preussin kuninkaallisten taidekokoelmien avaamista laajemalle yleisölle. Lisätilojen tarpeen vuoksi sen ympärille kasvoi vähitellen suuri museoalue ja Museosaaren museoiden kokoelmia on sittemmin järjestelty useasti uudelleen. Vuodesta 1998 alkaen Altes Museumin pääkerroksessa on ollut esillä osa antiikin kokoelmasta. Antiikin kokoelmia esittelee myös läheinen Pergamon-museo.


title: Altes Museum

text: Altes Museumin antiikin esineiden kokoelma on järjestelty teemoittain. Kokoelman tunnetuimpiin esineisiin kuuluvat muun muassa kreikkalainen veistos "Rukoileva nuorukainen", roomalainen kopio kuuluisasta Perikleen rintakuvasta, Berliini-maalarin kuvittama amfora, skyyttien Vettersfelden kulta-aarre sekä etruskien ja minolaisten aarteita. Myös Berliinin egyptiläinen museo oli 2000-luvulla muutaman vuoden tilapäisesti sijoitettuna Altes Museumiin, mutta se on sittemmin siirretty Neues Museumiin.


title: Andri Protsenko

text: Andri Protsenko (, s. 20. toukokuuta 1988) on ukrainalainen yleisurheilija, joka kilpailee korkeushypyssä.


title: Andri Protsenko

text: Sopotin MM-hallikilpailuissa 2014 Protsenko saavutti pronssia korkeushypyssä sisäratojen ennätystuloksellaan 236. Ulkoratojen ennätyksensä 240 hän hyppäsi Lausannen Timanttiliigan osakilpailussa heinäkuussa 2014. Vuoden 2014 EM-kisoissa Protsenko oli tuloksella 233 toinen maanmiehensä Bohdan Bondarenkon jälkeen.


title: Andri Protsenko

text: Lontoon olympialaisissa 2012 Protsenko sijoittui finaalissa yhdeksänneksi ja Rio de Janeirossa 2016 neljänneksi. Hän karsiutui loppukilpailusta MM-kilpailuissa 2009, 2011, 2013, 2015 ja 2017. EM-kilpailuissa hän oli yhdeksäs 2016 sekä karsiutui loppukilpailusta 2010 ja 2012. Sisäratojen MM-kilpailuissa hän oli seitsemäs 2016 ja karsiutui loppukilpailusta 2012. Sisäratojen EM-kilpailuissa hän sijoittui kuudenneksi 2015.


title: Andri Protsenko

text: Protsenko saavutti hopeaa alle 20-vuotiaiden EM-kilpailuissa 2007 ja pronssia alle 23-vuotiaiden EM-kilpailuissa 2009. Hän sai hopeaa universiadeissa 2013.


title: Charlotta Fougberg

text: Charlotta Fougberg (s. 19. kesäkuuta 1985) on ruotsalainen juoksija. Hän kilpailee estejuoksussa, keskipitkillä matkoilla ja kestävyysjuoksussa.


title: Charlotta Fougberg

text: Fougberg sai Zürichin EM-kilpailuissa 2014 hopeaa 3 000 metrin estejuoksussa ajalla 9.30,16. Hän karsiutui saman matkan alkuerissä MM-kilpailuissa Moskovassa 2013, Pekingissä 2015 ja Lontoossa 2017 sekä Rio de Janeiron olympialaisissa 2016. Berliinin EM-kilpailuissa 2018 hän sijoittui 10 000 metrillä seitsemänneksi ja 5 000 metrillä yhdeksänneksi. Sisäratojen EM-kilpailuissa hän sijoittui 3 000 metrillä 11:nneksi 2015 ja 12:nneksi 2017. Maastojuoksun EM-kilpailuissa hän oli kolmastoista 2018 ja neljästoista 2016.


title: Charlotta Fougberg

text: Fougberg on voittanut Ruotsin mestaruuden 3 000 metrin estejuoksussa vuosina 2010–2013, 2015 ja 2018, 1 500 metrillä sisäradoilla 2010, 2013, 2015 ja 2017, 5 000 metrillä ulkoradoilla 2013 ja 2015, 10 000 metrillä 2017 sekä maastojuoksussa 2011 ja 2016.


title: Charlotta Fougberg

text: Heinäkuussa 2014 Glasgow'n Timanttiliigan osakilpailussa Fougberg juoksi 3 000 metrin estejuoksussa Ruotsin ja Pohjoismaiden uuden ennätysajan 9.23,96. Aika oli samalla Euroopan kauden kärkitulos.


title: Karl August Hildén

text: Karl August Hildén (6. tammikuuta 1853 Akaa – 12. joulukuuta 1924 Helsinki) oli suomalainen kirkkoherra ja kirjailija.


title: Karl August Hildén

text: Hildénin vanhemmat olivat talollinen Emanuel Heikipoika Penttilä ja Anna Stina Sipilä. Hän pääsi ylioppilaaksi Hämeenlinnan lyseosta 1872 ja vuonna 1875 hän suoritti teologian erotutkinnon ja hänet vihittiin papiksi.


title: Karl August Hildén

text: Hildén toimi Helsingissä komministerinä 1880–1882, kolmantena kappalaisena vuodesta 1882 sekä viimeksi Helsingin eteläisen suomalaisen seurakunnan kirkkoherrana vuodesta 1907. Hän toimi myös lääninrovastina 1913–1924 ja hän sai rovastin arvon 1907.


title: Karl August Hildén

text: Hildén oli Suomen merimieslähetyksen sihteerinä 1880–1901 ja hän oli perustamassa Helsingin kaupunkilähetystä, Suomen evankelis-luterilaista nuorukaisyhdistystä sekä Vartija-lehteä. Hän oli myös Helsingin kaupunkilähetyksen puheenjohtajana 1883–1914 ja Vartija-lehden toimittajana 1888–1893. Hildén teki vuosien 1888–1906 välillä matkoja Syyriaan, Palestiinaan ja Egyptiin sekä kirjoitti kuvauksia näistä matkoista. Matkakirjansa esipuheen mukaan Hildén oli ensimmäinen suomalainen pappi joka kävi Palestiinassa uskonpuhdistuksen ajan jälkeen.


title: Karl August Hildén

text: Hildén oli naimisissa 1891–1915 Toini Emelie Palmgrenin (k. 1915) kanssa. Heidän poikansa oli maantieteilijä ja professori Kaarlo Torsten Oskar Hildén (1893–1960).


title: Fashion (Ninjan kappale)

text: "Fashion" on mallina tutuksi tulleen Ninja Sarasalon ensimmäinen single, jonka hän julkaisi Ninja-taiteilijanimellä 29. maaliskuuta 2006. Kappaleen ovat säveltäneet, sanoittaneet ja tuottaneet Marcus Granberg ja Patric Sarin.


title: Fashion (Ninjan kappale)

text: Kappale nousi Suomen singlelistalle kolmeksi viikoksi. Toisella listaviikollaan se nousi listan ensimmäiseksi. Rumba-lehdessä vuosina 1992–2007 julkaistulla levymyynnin ja radiosoiton yhdeksi hittilistaksi yhdistäneellä Top 50 Hitit -listalla ”Fashion” nousi kahdeksanneksi.


title: Fashion (Ninjan kappale)

text: Kappaleesta on julkaistu Miikka Lommin ohjaama musiikkivideo, joka sai kunniamaininnan Oulun musiikkivideofestivaaleilla vuonna 2006.


title: Myrskytuuli

text: Myrskytuuli on suomalainen tanssiorkesteri joka voitti Viihdyttäjä 2009-kilpailun.


title: CCTV-1

text: CCTV-1 (China Central Television) on kiinalaisen CCTV:n julkinen televisiokanava, jonka lähetykset alkoivat 2. syyskuuta 1958. Kanava lähettää kaikenlaista ohjelmaa ja näkyy antenni-, satelliitti- ja kaapeliverkossa. Pääkonttori sijaitsee Pekingissä.


title: CCTV-1

text: Kanavalla näytetään suorana lähetyksiä erityistapauksissa kuten Kiinan kansallispäivä, Hongkongin luovutus takaisin Kiinalle, Hongkongin kansainvälisen lentoaseman avajaiset, Chi-Chin maanjäristys, syyskuun 11. päivän terroriteot, Sichuanin maanjäristys, Aasian kisat ja kesäolympialaiset.


title: CCTV-1

text: Virallinen sivusto


title: Hush Hush

text: "Hush Hush" on mallina tutuksi tulleen Ninja Sarasalon toinen single, jonka hän julkaisi Ninja-taiteilijanimellä 6. syyskuuta 2006. Kappaleen ovat säveltäneet ja tuottaneet Jukka Immonen ja Patric Sarin. Lisäksi sitä on ollut tuottamassa Jani Saastamoinen.


title: Hush Hush

text: Suomessa kappale ei noussut lainkaan listoille, mutta syksyllä 2007 se nousi viideksi viikoksi Ruotsin singlelistalle, parhaimmillaan 11:nneksi.


title: Chris Nilan

text: Chris Nilan (synt. 9. helmikuuta 1958 Boston, Massachusetts) on uransa lopettanut ammattilaisjääkiekkoilija. Hän oli aikanaan tunnettu tappelija NHL-liigassa, ja muistetaan etenkin urastaan Montreal Canadiensissa. Nilan pelasi 13 kauden aikana NHL-liigassa 688 ottelua, joissa keräsi yli 3 000 rangaistusminuuttia.


title: Chris Nilan

text: Nilan pelasi nuorena kotiseutunsa junnujoukkueissa Bostonissa. Hän pelasi yliopistokiekkoa Northeastern Universityssä 1976–1979. Hänen fyysinen pelityylinsä herätti Montreal Canadiensin huomion, ja joukkue varasi Nilanin vuoden viimeisellä kierroksella. Nilan siirtyi heti Montrealin farmijoukkueeseen AHL-liigan Nova Scotia Voyageursiin. Nilan pelasi tappelijan roolissa menestyksekkäästi ja hän nousi jo samana vuonna NHL:ään.


title: Chris Nilan

text: Seuraavan kahdeksan kauden ajan Nilan suojeli joukkueen tähtiä Guy Carbonneauta, Bob Gaineya ja Stéphane Richeriä. Kausi oli Nilanin tehokkain 21 maalilla. Kaudella Montreal voitti Stanley Cupin. Seuraavana vuonna Nilan edusti Yhdysvaltoja Kanada-cupissa.


title: Chris Nilan

text: Nilan ajautui kaudella riitoihin Montrealin uuden päävalmentajan kanssa, ja hänet myytiin New York Rangersiin. Seuraavia kahta kautta varjostivat useat loukkaantumiset. Rangers myi Nilanin ennen kauden alkua Boston Bruinsiin. Kausi jäi Nilanin viimeiseksi. Kesken kauden Boston laittoi Nilanin vapaiden pelaajien listalle, josta Montreal nappasi hänet. Nilan lopetti uransa Montrealissa kauden päätteeksi.


title: Chris Nilan

text: Pelaajauransa jälkeen Nilan on kamppaillut lääkkeiden, alkoholin ja huumeiden kanssa. Urallaan hänelle tehtiin miltei 30 leikkausta, joiden kipulääkkeet aiheuttivat riippuvuutta. Nilan on kirjoittanut ongelmistaan kirjan. Hänen pelaajaurastaan ja sen jälkeisestä ajasta on tehty dokumenttielokuva "The Last Gladiators".


title: Juho Heikki Kala

text: Juho Heikki Kala (19. kesäkuuta 1864 Kauhava – 11. kesäkuuta 1929 Helsinki) oli suomalainen päätoimittaja ja tilastokonttorin johtaja.


title: Juho Heikki Kala

text: Kalan vanhemmat olivat kunnankirjuri Eljas Herman Kala (ent. Nukala) ja Susanna Vilhelmiina Sippola. Hän pääsi ylioppilaaksi Jyväskylän lyseosta 1883 ja valmistui Helsingin yliopistosta filosofian kandidaatiksi 1891 ja maisteriksi 1894.


title: Juho Heikki Kala

text: Kala toimi Uusi Aura-lehden päätoimittajana 1899–1904 ja sen jälkeen hän oli Rautatiehallituksen tilastokonttorin johtajana 1904–1929.


title: Juho Heikki Kala

text: Kalan syntymäkodissa Kauhavan Hahtomaan Kalan torpassa perustettiin juhannuksena 1881 Suomen emsimmäinen nuorisoseura. Juho Heikki Kala oli yksi perustavan kokouksen pöytäkirjan viidestä allekirjoittajasta. Kauhavalle perustettiin 1950-luvulla "J. H. Kala-seura" joka pystytti puretun Kalan torpan päärakennuksen paikalle muualta siirretyn samantyylisen rakennuksen.


title: Juho Heikki Kala

text: Juho Heikki Kala oli naimisissa vuodesta 1897 Maija Erika Forsgrénin kanssa. Heidän poikansa oli diplomaatti Toivo Ilmari Kala.


title: Champagne (kappale)

text: "Champagne" on mallina tutuksi tulleen Ninja Sarasalon kolmas single, jonka hän julkaisi Ninja-taiteilijanimellä 24. tammikuuta 2007. Kappaleen ovat säveltäneet Marcus Granberg sekä Patric Sarin ja sen on tuottanut Jani Saastamoinen.


title: Champagne (kappale)

text: ”Champagne” nousi yhdeksi viikoksi Suomen viralliselle singlelistalle, 11. sijalle.


title: Sandön taistelu

text: Sandön taistelu oli Suomen sodan meritaistelu, joka käytiin 2. elokuuta 1808 ruotsalaisen ja venäläisen laivasto-osastojen välillä Sandön edustalla Karunassa.


title: Sandön taistelu

text: Ruotsalaisten oli tarkoitus estää venäläisten laivaston eteneminen Suomen länsirannikolle. Tätä oli yritetty jo Tallholman taistelussa 21. heinäkuuta. Ruotsalaiset rakensivat tykkipatteriston Rövarholman saarelle Sandön ja mantereen väliseen salmeen, johon laivasto asettui. Venäläiset olivat puolestaan nousseet maihin Kemiössä ja tukivat laivastoaan tykeillä maalta käsin.


title: Sandön taistelu

text: Venäläiset aloittivat hyökkäyksen kello 3 aamuyöstä, minkä ruotsalaiset onnistuivat ensin pysäyttämään mutta myöhemmin maajoukkojen tuella venäläiset tykkijollat pääsivät lähelle ruotsalaisten asemia. Kello yhdeksän toinen ruotsalainen laivasto-osasto, johon kuului kuusi kaleeria ja yhdeksän tykkipurtta, siirtyi Peimarilta taisteluun tueksi, mutta venäläisten maajoukkojen tykkituli pakotti ruotsalaiset vetäytymään salmesta ja taistelu päättyi.


title: Sandön taistelu

text: Ruotsalaisten vetäydyttyä tärkeä salmi päätyi venäläisten haltuun. Venäläisillä oli nyt esteetön pääsy Saaristomerelle, ja Ruotsin laivaston täytyi vetäytyä Saaristomereltä elokuun loppuun menneessä.


title: Kontekstomia

text: Kontekstomia (engl. "context" = asiayhteys, "-tomy" = lääketieteessä pois leikkaava operaatio) eli asiayhteydestä irrottaminen on argumentointivirhe, jossa lainataan argumentoinnin tueksi lähdettä mahdollisesti sanantarkasti oikein mutta kuitenkin irti asiayhteydestä siten, että viesti ymmärretään eri tavoin kuin koko asiayhteydestä voi päätellä, jopa päinvastoin. Kontekstomialla voidaan käyttää jotain auktoriteettia perustelemaan sellaista viestiä, mitä se ei todellisuudessa kannata. Sillä voidaan myös tuottaa perätöntä ennakkoluuloa henkilöä tai lähdettä kohtaan.


title: Kontekstomia

text: Muun muassa tästä syystä on tärkeää vaatia tarkkaa lähteiden ilmoittamista, jotta asiayhteys voidaan tarkistaa. Samasta syystä tulee pyrkiä viittaamaan aina alkuperäisiin lähteisiin, ettei syyllistytä tahattomaan kontekstomiaan.


title: Kontekstomia

text: Kuten useimpiin argumentointivirheisiin, myös kontekstomiaan voi vedota perusteetta puolustuskeinona. Kontekstomiasta syytettäessä on siksi vaadittava osoittamaan tarkoitettu oikea konteksti.


title: Kontekstomia

text: Uskontoväittelyissä uskovaiset lainaavat joskus Darwinia väittäen, että hän ei itsekään uskonut omaan teoriaansa. Hän sanoin muun muassa, ettei silmän kehittymisessä evoluution kautta ole mitään järkeä:


title: Kontekstomia

text: "To suppose that the eye with all its inimitable contrivances for adjusting the focus to different distances, for admitting different amounts of light, and for the correction of spherical and chromatic aberration, could have been formed by natural selection, seems, I freely confess, absurd in the highest degree."


title: Kontekstomia

text: ...pois jätetään välittömästi jatkuva teksti, jossa Darwin mainitsee miten todisteiden valossa asian on silti oltava niin, vaikkei ihmisen mielikuvitus siihen venyisikään:


title: Kontekstomia

text: "When it was first said that the sun stood still and the world turned round, the common sense of mankind declared the doctrine false; but the old saying of Vox populi, vox Dei, as every philosopher knows, cannot be trusted in science. Reason tells me, that if numerous gradations from a simple and imperfect eye to one complex and perfect can be shown to exist, each grade being useful to its possessor, as is certainly the case; if further, the eye ever varies and the variations be inherited, as is likewise certainly the case; and if such variations should be useful to any animal under changing conditions of life, then the difficulty of believing that a perfect and complex eye could be formed by natural selection, though insuperable by our imagination, should not be considered as subversive of the theory. How a nerve comes to be sensitive to light, hardly concerns us more than how life itself originated; but I may remark that, as some of the lowest organisms, in which nerves cannot be detected, are capable of perceiving light, it does not seem impossible that certain sensitive elements in their sarcode should become aggregated and developed into nerves, endowed with this special sensibility."


title: Kunnallispiiri

text: Kunnallispiiri on yksi tapa järjestää paikallishallinto. Sen merkitys vaihtelee maittain.


title: Kunnallispiiri

text: Maassa on 60 kunnallispiiriä, joilla on yhteinen vaaleilla valittu kunnanvaltuusto. Kunnallispiirien muodostamat useiden hajallaan olevien kaupunkien ja muiden paikallishallinnon alueiden ovat suurehkoja, joka käsittäviä yksiköitä, jotka kykenevät järjestämään omassa keskuudessaan paikallishallinnon palvelut.


title: Kunnallispiiri

text: Erona Suomeen on sen, että Suomessa ei useiden kuntien lähinnä Euroopan unioni kehitysprojekteja varten muodostamat seutukunnat vastaa samaa, vaan Suomessa on täysi kuntaitsehallinto, jossa kunnat vapaaehtoisesti kuntayhtymissä tuottavat kalleimmat ja keskitetyimmät kunnallishallinnon palvelukset, kuten ammattikorkeakoulut ja keskussairaalat.


title: Kunnallispiiri

text: Kunnallispiiri, () on vuoden 2003 lailla vuodesta 2006 perustettu entisiä neuvostoliittolaisia maalaismaisia kuntia yhdistävä pieni paikallishallinnon yksikkö, jota vastaa kaupunkimaisissa paikoissa kaupunkipiiri (ven. городской округ, gorodskoi okrug) jonka tarkoituksena on ollut yhdistää hallinnollisesti liian pieniksi katsottuja paikallishallinnon yksiköitä aikaisempaa suuremmiksi kuntayksiköiksi.


title: Katla (kala)

text: Katla ("Gibelion catla" tai "Catla catla") on eteläaasialainen taloudellisesti merkittävä särkikala.


title: Katla (kala)

text: Katla on lihavan oloinen, leveäpäinen ja -suinen särkikala. Voi kasvaa suureksi, muttei yleensä yli puolta metriä.


title: Katla (kala)

text: Luonnolliseen levinneisyysalueeseen kuuluvat Pakistan, Intia, Bangladesh, Nepal ja Myanmar.


title: Katla (kala)

text: FAO:n tilastossa katla oli vuonna 2012 kalanviljelyssä maailman kuudenneksi eniten tuotettu kalalaji, kokonaistuotanto oli noin 2,8 miljoonaa tonnia ja sen arvo 5,5 miljardia dollaria.


title: Katla (kala)

text: Katla syö planktonia ja hyönteisiä pääasiassa pinta- ja välivedessä. Näin se ei kilpaile pohjaeläimiä syövien lajien kanssa, ja sitä voidaan tehokkaasti tuottaa yhteiskasvatuksessa niiden kanssa. Intiassa kasvatetaan yleisesti kolmea tai kuutta karppikalalajia yhdessä.


title: Rand Paul

text: Randal Howard "Rand" Paul (s. 7. tammikuuta 1963) on yhdysvaltalainen republikaanisen puolueen poliitikko ja kentuckylainen senaattori. Randin isä on tunnettu poliitikko Ron Paul. Rand Paul on tukenut Teekutsuliikettä ja häntä on kuvailtu libertaariksi.


title: Rand Paul

text: Paul tavoitteli puolueensa presidenttiehdokkuutta vuoden 2016 presidentinvaaleihin, mutta jäätyään Iowan esivaalissa viidenneksi ilmoitti luopuvansa.


title: Junichi Sasai

text: Junichi Sasai (笹井 醇一 Sasai Jun'ichi?, 13. helmikuuta 1918, Tokio - 26. elokuuta 1942, Henderson Field'in läheisyys Guadalcanal) oli keisarillisen Japanin laivaston ilmavoimien upseeri, luutnantin arvoinen ja hävittäjä-ässä toisessa maailmansodassa. Junichi Sasai palveli niin kutsutussa Tainanin lentorykmentissä, ja hänen alaisenaan toimi tuolloin sotilasmestarin arvoisena ollut Saburo Sakai. Kokeneempana pilottina Sakai opetti esimiestään Sasaita, ja aivan erityisesti kaartotaisteluitten osalta. Sasai taisteli Mitsubishi A6M Reisen "Zero"-hävittäjätyypillä.


title: Junichi Sasai

text: Lapsuudessaan ja nuoruudessaan Junichi Sasai sairasteli runsaasti, oli paljon poissa oppitunneilta ja joutui koulukiusatuksi. Junichi harrasti nuoruudessaan budo-lajeja, saavuttaen lukioikäisenä mustan vyön judossa. Nämä nuoruuden kovat kokemukset lienevät vaikuttaneet siihen, että hän esimiesasemassa myöhemmin jaksoi suhtautua alaisiinsa joviaalimmin. Hän valmistui upseeriksi Etajiman laivastoakatemiasta, mikä tapahtui vuonna 1939.


title: Junichi Sasai

text: Junichi Sasai sai taisteluitten aikanaan seuraavat lempinimet: "Rabaulin Richthofen" sekä "Tappelukukko", joka johtui hänen sitkeydestään. Sasai pudotti muun muassa, yhdessä yksittäisessä ilmataistelussa Guadalcanalin yllä 7. elokuuta 1942 viisi liittoutuneiden lentokonetta . Sasai oli arvostettu ja alaisiinsa joustavasti suhtautuva esimies: muiden muassa Sakai arvosti häntä. Eräs syy tuohon lentomiehistön kurjaan kohteluun, on ollut tuolloinen japanilainen sotilaskäytäntö. Se oli värvättyjä aliupseereja sortavaa ja jopa väkivaltaista, josta Sakai mainitsee omassa kirjallisuudessaan. Lisäksi majoitusolot ja ruokavalio, ne olivat varsin vaatimattomia ja yksinkertaisia. Tämä kaikki vaikutti heikentävästi lentoyksiköiden miehistöjen taistelukykyyn, erilaisten trooppisten sairauksien ohella kuten malaria. Nämä olivat esimerkiksi Rabaulissa sangen yleisiä.


title: Junichi Sasai

text: Junichi Sasai kaatui taistelussa Yhdysvaltain joukkoja vastaan 26. elokuuta 1942. Hänet ylennettiin postuumisti kapteeniluutnantiksi. Luutnantti Sasai teki Tainanin rykmentissä 76 sotalentoa, ja saavutti 27 varmennettua ilmavoittoa.


title: Luettelo Intian pääministereistä

text: Tämä on luettelo Intian pääministereistä. Luettelo on kronologinen.


title: Luettelo Alankomaiden pääministereistä

text: Tämä on luettelo Alankomaiden pääministereistä.


title: Maanpeitekasvi

text: Maanpeitekasvi (eli maanpeittokasvi tai nurmenvastike) on matala monivuotinen kasvi, jota istutetaan esimerkiksi puutarhoihin nurmikon korvikkeeksi paikoille, joissa nurmi kasvaa huonosti. Maanpeitekasvit ovat suosittuja ja hyödyllisiä myös puiden ja pensaiden alla sekä rinnepaikoissa.


title: Maanpeitekasvi

text: Maanpeitekasveja istutetaan usein paikoille, joissa nurmi ei viihdy. Tällaisia paikkoja ovat etenkin kuivat, paahteiset, varjoisat, happamat tai vähämultaiset paikat. Maanpeitekasveja voidaan käyttää myös hankalan kapeissa tiloissa. Peitekasveilla voidaan korvata menestyväkin nurmikko, esimerkiksi jos nurmikon hoito olisi liian työlästä. Kukkivina peitekasvit ovat myös kauniita. Viherkatto päällystetään usein maanpeitekasveilla.


title: Maanpeitekasvi

text: Puiden ja pensaiden alla maanpeitekasvit ovat hyödyllisiä. Ne tekevät puutarhasta helppohoitoisen, pitävät maan kuohkeana ja ilmavana sekä estävät maata jäätymästä syvään, mikä on tärkeää etenkin alppiruusujen ja arkojen havupensaiden kannalta. Ne myös vähentävät kasteluntarvetta estämällä veden haihtumista ja parantamalla veden imeytymistä maahan. Rinnepaikossa maanpeitekasvit voivat estää maan valumista sateen mukana. Aikaisin keväällä maan verhoavat peitekasvit estävät rikkakasvien siemeniä itämästä paljaaseen multaan. Ne kuihtuvat aikaisin ja antavat siten tilaa muille perennoille. Näiden täytyy kuitenkin olla peitekasveja selvästi kookkaampia, jotta ne menestyisivät kilpailussa kasvutilasta.


title: Maanpeitekasvi

text: Maanpeitekasveja on sekä perennojen että varpujen joukossa. Useimmat maanpeitekasvit viihtyvät varjoisella tai puolivarjoisella paikalla. Aurinkoisella ja avoimella paikalla hyvässä maaperässä peitekasvit eivät sen sijaan pärjää rikkaruohoille. Maanpeitekasvi leviää nopeasti suotuisalla kasvupaikalla, jolloin sen kasvua voi olla tarpeen rajoittaa. Etenkin sellaisten maanpeitekasvien leviämistä on helppo rajoittaa, jotka lisääntyvät vain maanpäällisistä rönsyistä.


title: Maanpeitekasvi

text: Suomessa suosittuja maanpeitekasveja ovat esimerkiksi maksaruohot, hopeahärkki, taponlehti, rikot, ruohokanukat, rönsyleimu, sammalleimu, tuoksumatara, ajuruoho, kevätkaihonkukka, kaukasiantädyke, rönsyansikka, pikkutalvio ja suikeroalpi. Myös kaikkia köynnöksiä voi käyttää maanpeitekasveina, etenkin kivisillä tai jyrkillä rinteillä. Ruohovartisten perennojen lisäksi maanpeitekasveina käytetään joitakin puuvartisia peittopensaita, jotka kasvattavat pitkiä ja peittäviä versoja, sekä verhopensaita, jotka rehevöityvät sivusuunnassa. Maanpeitepensaiden menestyminen määräytyy niiden menestymisvyöhykkeen mukaan.


title: Maanpeitekasvi

text: Maanpeitekasveja myydään yksittäisinä taimina sekä valmiina tiheäkasvuisina perennamattoina, joita istutetaan kuten siirtonurmikkoa.


title: Northern Rockies

text: Northern Rockies on kunta Kanadassa. Se sijaitsee maan länsiosassa Brittiläisen Kolumbian provinssissa, sen koilliskulmassa. Kunnan asukasluku on noin 5 000.


title: Northern Rockies

text: Northern Rockies on poikkeuksellinen kunta. Se perustettiin vuonna 2009 yhdistämällä Fort Nelsonin kaupunki ja Northern Rockiesin kunnallispiiri. Northern Rockies on Brittiläisen Kolumbian ainoa kunta joka hoitaa sekä kunnan että kunnallispiirin tehtävät. Kunnan keskuspaikka on Fort Nelson.


title: Northern Rockies

text: Kunnassa on viisi merkittävää asutuskeskusta: Fort Nelson, Toad River, Tetsa River ja kaksi intiaanireservaattia.


title: Lyijyorneero

text: Lyijyorneero ("Synallaxis cinerascens") eli aiemmalta nimeltään raitakurkkuorneero on orneeroiden heimoon kuuluva varpuslintu.


title: Lyijyorneero

text: Lyijyorneeroa tavataan Argentiinassa, Brasiliassa, Paraguayssa ja Uruguayssa. Lajin ei uskota olevan vaarassa, ja se on luokiteltu elinvoimaiseksi.


title: Isopöyhijäorneero

text: Isopöyhijäorneero ("Synallaxis subpudica") on orneeroiden heimoon kuuluva varpuslintu.


title: Isopöyhijäorneero

text: Isopöyhijäorneeroa tavataan Kolumbiassa. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Nokiotsaorneero

text: Nokiotsaorneero ("Synallaxis frontalis") on orneeroiden heimoon kuuluva varpuslintu.


title: Nokiotsaorneero

text: Nokiotsaorneeroa tavataan Argentiinassa, Boliviassa, Brasiliassa, Paraguayssa ja Uruguayssa. Lajia on kuvattu melko yleiseksi, ja se on runsastumassa. Se on luokiteltu elinvoimaiseksi.


title: David Kolomatis

text: David Kolomatis (s. 25. helmikuuta 1989 Livingston, New Jersey, Yhdysvallat) on yhdysvaltalainen jääkiekkopuolustaja, joka pelaa ECHL-joukkue Manchester Monarchsissa toimien sen kapteenina. Hän on pelityyliltään all around -puolustaja. Kolomatis laukoo oikealta.


title: David Kolomatis

text: Kolomatis syntyi ja pelasi varhaisimmat juniorivuotensa New Jerseyssä. OHL-joukkue Owen Sound Attack varasi hänet 219. pelaajana vuonna 2005. Kolomatis vietti kauden 2005–2006 Yhdysvaltain maajoukkueen kehitysohjelmassa pelaten mm. NAHL-liigaa, jonka jälkeen hän siirtyi Sound Attackiin kaudeksi 2006–2007. Kaudella 2007–2008 Kolomatis oli joukkueen paras syöttäjä, kolmanneksi paras pistemies ja tehokkain puolustaja tehoilla 9+36=45. Viimeisen OHL-kautensa 2008–2009 päätteeksi, huhtikuussa 2009 hän siirtyi amatööritry-out -sopimuksella loppukevääksi AHL-joukkue Providence Bruinsiin.